PERSOANA JURIDICĂ

 

CAPITOLUL I

 

Secţ.1. Scurt istoric

 

Persoana juridică este un subiect colectiv de drept civil în raporturile de drept civil la care participă nemijlocit ca subiec distinct, care are o organizare proprie, patrimoniu propriu, scop propriu, realizabil în acord cu interesele obşteşti. 


In trecut era numită "persoană morală". Are origini în Roma antică, romanii făceau distincţia între societas - grupare de persoane fizice care exista atât cât existau persoanele care o compuneau şi corpus - grupare în care persoanele se succed şi dispar fără ca aceasta să afecteze continuitatea grupării. Aceste "corpora" s-au transformat cu timpul în universitates care a dobândit o semnificaţie juridică. Statul, ca persoană juridică apare odată cu distincţia între Fiscus Caesarus şi aerarium, în epoca Imperiului. Tot atunci apar ca titulare de drepturi şi obligaţii civile, grupările civile, grupările politice teritoriale ca municipiile, coloniile şi cetăţile, care în epoca republicii erau în afara dreptului privat. Corporaţiile create după modelul statului îndeplineau sarcini politice, administrative, sau religioase, aveau bunuri comune res communes, fiind reprezentate printr-un autor sau syndicus iar pentru constituirea lor era necesar un număr de cel puţin 3 membri. Alături de colegiile de cult (pontificium, augurum, virginum) existau colegii de cetăţeni constituite în scopuri de cult (templorum), colegii profesionale (pictorum, fabroruim, naviculorum, scribarus, librariorum, fiscalium) colegii cu scopuri de ajutor mortuar (funeraticia) etc.


Potrivit “Legii celor XII table”, colegiile îşi elaborau propriul lor pact statutar, obligatoriu pentru toţi asociaţii şi în temeiul căruia asociaţii vărsau o contribuţie perioadică pentru patrimoniul comun (ARCA COMMUNIS sau PECUNIA COMMUNIS) care era în indiviziune sau în coproprietate. Colegiul nu putea primi vreun bun în proprietate nici prin modurile solemne (MANCIPATIO, sau IN IURE CESIO), nici prin cele nesolemne ca TRADITIO.


După legea "Iulia de Collegiis" nu era posibilă decât pe baza unui act al autorităţilor publice, să aibă loc cererea unei corporaţii licite.


Ideea de personalitate morală nu era separată de ideea de corporaţie (după L. Michaud) care pentru a fi licită trebuia autorizată de către stat.


In dreptul românesc vechi a fost introdusă această chestiune a creării corporaţiilor numai pe baza legii, anume art. 43 din Codul Calimah potrivit căruia "orice corporaţie nu poate fi creată decât prin hrisov domnesc, care îi recunoaşte persoana juridică. La fel prevedea şi art. 15 din acelaşi cod.

 

 

SECŢ.2 PERSONALITATEA JURIDICĂ. TEORII

 


Par.1 Teoria ficţiunii 


Dată după numele autorului persoanei juridice de la acea vreme, SINIBALDUS FLISCUS (papa INOCHENŢIU al IV-lea), care numea bisericile: FINGATUR UNA PERSONA" - o singură persoană în raporturile civile, adică în circuitul aşezămintelor civile. Se extinde calitatea de subiect civil specifică persoanei fizice, prin ficţiune, persoanei juridice, ca fiind o persoană fictivă.


Par.2 Teoria proprietăţii colective 


Teoria fictivă dispare în secolul al XIX-lea datorită liberalismului din acea vreme, la sfârşitul secolului. Bunurile aparţin societăţii, neputând fi distribuite decât la dispariţia societăţii. Era o piedică în calea constituirii fundaţiilor, asociaţiilor, asociaţiilor cu scop nelucrativ.


GERMANIA


Par.3 Teoria patrimoniului de afectaţiune 


Persoanele juridice sunt, conform acestei teorii, simple patrimonii fără subiect. Bunurile nu mai aparţin asociaţilor în colectiv ci destinaţiei pentru care au fost constituite; a fost creată mergându-se pe ideea fundaţiei.


Par. 4 Teoria realităţii concrete 



Tot în Germania apare ca o variantă a teoriei realităţii şi iniţiatorul ei fiind Otto Gierke şi care a descoperit două curente:


I. Teoria organică - conform căreia membrii care alcătuiesc persoana juridică fac corp comun cu aceasta, adică o realitate organică sau biologică.


II. Teoria voinţei colective - un colectiv poate fi persoană dacă are o voinţă colectivă, distinctă de una individuală.


S-au adus critici acestei teorii pentru că făcea confuzia între noţiunea de grup şi aceea de personalitate juridică. Chiar dacă se prezintă ca o unitate organică sau manifestă o voinţă colectivă un grup nu este în mod necesar persoană juridică.


Par.5 Teoria instituţiei 


Persoanele juridice sunt stabilimente destinate să execute un serviciu public sau privat, sau să realizeze un scop.


Par.6 Teoria instituţionalizării 


La francezi apare concepţia (fundamentată de Saleilles) potrivit căreia există persoană juridică ori de câte ori există un scop colectiv şi o voinţă urmând un interes colectiv şi nu interesul particular al membrilor grupului. Conform aceste teorii se desprind următoarele consecinţe:


a) NU Statul creează persoana juridică şi deci nu el o poate suprima întrucât persoana juridică este o realitate în sine;


b) nu este admisă retroactivitatea personalităţii în regimul autorizării;


c) persoana juridică poate fi titulară de drepturi personale nepatrimoniale;


d) persoana juridică răspunde pentru faptele asociaţilor sau organelor sale chiar penal.


Par.7 Teoria realităţii tehnice 


Aptitudinea persoanei juridice de a fi subiect de drepturi, ea este un centru de convergenţă al unor interese colective. Organizat în scopul de a apăra şi valorifica aceste interese centrul lor de convergenţă devine o realitate de tehnică juridică.


In doctrina din ţara noastră există mai multe teorii despre persoana juridică precum "teoria dublului colectiv" pentru persoanele juridice de stat; "teoria realităţii juridice sau tehnice"; "teoria colectivului specific" şi "teoria colectivului unic". 

 

 

SECŢ. II CATEGORII DE PERSOANE JURIDICE ÎN ROMÂNIA

 


1. STATUL este personă juridică sui generis conform art. 25 al. 1 din Decretul 31/1954, când participă nemijlocit în nume propriu ca subiect de drepturi şi obligaţii civile, prin Ministerul Finanţelor.


 


2. Organele puterii legislative - Camera Deputaţilor şi Senatul înfiinţate în baza Legii 68/199.

 


3. Organele puterii executive - Preşedinţia României - art. 10 din Legea 22/1991 şi Legea 1/1990 - Guvernul României, organizat potrivit Legii 37/990 - ministerele şi alte organe ale administraţiei centrale de stat în subordinea Guvernului - Consiliile locale şi prefecturile - ca organe locale, conform art. 120 (1) şi 121 (1) din Constituţia României - Organele locale de specialitate ale administraţiei de stat - art. 66 şi 99 din Legea 69/1991.


4. Organele puterii judecătoreşti - reglementate de Legea 92/1992 şi Legea 56/1993 privind organizarea Curţii Supreme de Justiţie.


5. Unităţi administrativ-teritoriale - judeţul, oraşul, comuna, sectorul (în Bucureşti).


6. Agenţii economici de stat - regii autonome - reglementate prin Legea 15/1990.


7. Instituţiile de stat - bugetare - din învăţământ, sănătate, ştiinţă, cultură, etc.


8. Coperative şi uniuni de cooperative - reglementate de decretele 66/1990 şi 67/1990.


9. Partidele politice - reglementate de D.-L. 8/1989 şi sindicatele - Legea 54/1991.


10. Societăţile comerciale - reglementate de Legea 31/1990, Legea 35/1991 şi Legea 58/1991 privind fondurile proprietăţii private.


11. Societăţile agricole - reglementate de Legea 36/1991 - acestea nefiind comerciale.


12. Asociaţii şi fundaţii - reglementate de Legea 21/1924 pentru persoanele juridice fără scop patrimonial.


13. Mai există şi alt tip de fundaţii înfiinţate prin act de dispoziţie al statului, cum ar fi: Fundaţiile pentru tineret, conform D.-L. 150/1990, "Fondul Libertatea" - D.-L. 124/1990 care este un fond de utilitate publică.


14. Cultele religioase - reglementate de mai multe legi neunitare.

 

 

SECŢ. IV CLASIFICAREA PERSOANELOR JURIDICE

 


Par.1 După forma dreptului de proprietate - sursă a patrimoniului, distingem:


- persoane juridice de stat: statul şi organele celor 3 puteri ale sale, regiile autonome şi societăţile comerciale reorganizate în baza Legii 15 per 1990



- persoane juridice cooperatiste ori obşteşti - cooperativele, uniunile de cooperative, organizaţiile obşteşti (partidele politice) cu caracter profesional (uniuni, asociaţii, ligi, sindicate);


- persoane juridice mixte - cele înfiinţate prin participare de asociaţi români sau străini. Prezintă importanţă privind modul de înfiinţare aplicabil, regimul bunurilor de patrimoniu, reorganizare şi încetare.


Par. 2 După naţionalitatea lor persoanele juridice se împart în:


- persoane juridice române


- persoane juridice străine


Distincţia este importantă privind modul de dobândire al proprietăţii asupra bunurilor imobile situate pe teritoriul României.


Par. 3 După corelaţia dintre ele: avem persoane juridice principale şi anexe. Regimul juridic aplicabil al celor anexe este la fel cu cele principale.


Par.4 După natura scopului lor avem:


- persoane juridice cu scop patrimonial (numit uneori impropriu şi "lucrativ")


- persoane juridice cu scop nepatrimonial (non-profit)


Prezintă interes pe planul înfiinţării, al regimului juridic al bunurilor din patrimoniu cât şi sub aspect fiscal, privind impunerea sau nu.


Par.5 In funcţie de scopul principal pe care îl urmăresc, există clasificarea profesorului D.A.Sitaru :


 a. Cu scop patrimonial



- societăţile comerciale şi unele societăţi civile,



- regiile autonome cf, Legii 15 per 1990,



- cooperativele meşteşugăreşti, 



-unele unităţi economice ale statului - Banca Naţională a României, F.P.S., etc.,



- asociaţiile pentru construcţii de locuinţe proprietate personală.


b. Persoane juridice fără scop patrimonial



- asociaţiile şi fundaţiile - Legea 21 per 1924



- partidele politice şi alte organizaţii şi asociaţii obşteşti (sindicate, asociaţii sportive),



- cultele religioase,



- asociaţiile de locatari,



- instituţiile publice de stat - Guvern, Parlament, organele puterii judecătoreşti (tribunale şi instituţiile procuraturii), unităţile administrativ-teritoriale

 

 

SECŢ.V ELEMENTELE CONSTITUTIVE ALE PERSOANEI JURIDICE

 


Orice persoană juridică pentru a se înfiinţa sau a fiinţa trebuie să întrunească 3 elemente constitutive:


- o organizaţie proprie, de-sine-stătătoare


- un patrimoniu propriu, distinct


- un scop propriu, determinat şi în acord cu interesul general, obştesc - art. 26 lit. e din decretul 31/1954


Articolul 6 din Legea 21/1924 prevede ca scopul pentru care se constituie o persoană juridică să fie licit, să nu fie contrar legii.


Articolul 1 din Legea 31 per 1990 prevede constituirea de societăţi comerciale numai cu respectarea dispoziţiilor legii respective, dar acestea nefiind exhaustive, ne raportăm la regula generală din Legea 21/24 - art. 6.


In doctrină s-a mai subliniat necesitatea includerii a încă două elemente constitutive, şi anume: 


Să aibă organizare proprie şi să participe în nume propriu la raporturile juridice civile. Prevederea a fost susţinută de Tr. Ionescu în "Organizaţiile", C. Stătescu "Drept civil" , Ghe. Beleiu, dar şi doctrina franceză menţionează acest fapt.


Prof. Ghe. Beleiu consideră că cele două elemente sunt deja cuprinse în prevederile art. 26 lit. e din decretul 31/1954, fiind "o consecinţă juridică a existenţei calităţii de persoană juridică prin întrunirea celor 3 elemente în alţi termeni", menţionează autorul, un colectiv de oameni participă la raporturile civile proprio nomine şi are o răspundere proprie pentru că este persoană juridică, întrunind cele 3 elemente constitutive şi nu invers: un colectiv de oameni este persoană juridică pentru că are o răspundere proprie, şi participă în nume propriu la circuitul civil".

 

 

 

SECŢ. VI CARACTERISTICILE ELEMENTELOR CONSTITUTIVE

 

	Generalitatea
	- cele 3 elemente sunt aplicabile oricărui tip de

	 
	persoane juridice

	Legalitatea
	- ele sunt instituite prin lege şi numai legea poate 

institui un asemenea element constitutiv; în 

consecinţă nici doctrina, nici în jurisprudenţă nu se poate adăuga la aceste elemente constitutive altceva

	Cumulative
	-nu pot exista decât împreună pentru a exista însăşi

persoana juridică- dacă unul din elemente lipseşte, 

persoana juridică nu poate fiinţa

	Exclusivitatea
	-elementele sunt nu numai necesare ci şi suficiente

	Diversitatea
	-conţinutul celor 3elemente constitutive comportă 

anumite particularităţi de la un anumit tip de persoană juridică la alta, de la o instituţie de stat sau regie autonomă la o societate comercială sau un cult

religios


 

 

SECŢ.VII CONŢINUTUL ELEMENTELOR CONSTITUTIVE ALE PERSOANELOR JURIDICE


Par.1 Oganizarea de sine-stătătoare (proprie) reprezintă acel element constitutiv al persoanelor juridice care constă în alcătuirea ca un tot unitar, ori structurarea, compartimentarea colectivului de oameni. Organizarea proprie presupune precizarea a două aspecte: compartimentarea colectivului pe activităţi de desfăşurat şi precizarea persoanei ori persoanelor care vor reprezenta persoana juridică în raporturile cu terţii.


Semnificativă în acest sens este prevederea din art. 4 al. 2 al Legii 15/1990: "Regiile autonome pot înfiinţa în cadrul structurii lor: uzine, fabrici, servicii, sucursale". Relaţiile acestora cu terţii sunt stabilite prin regulamentul de organizare şi funcţionare al Regiei elaborat de Consiliul de administraţie şi aprobat de organul care a înfiinţat regia respectivă.


In legea societăţilor comerciale nr. 31/1990 se precizează că actele constitutive - contractul de societate şi statutul - se prevăd ca elemente obligatorii organizarea, funcţionarea societăţii precum şi modul de reprezentare faţă de terţi.


Par.2 Patrimoniul propriu - Reprezintă elementul constitutiv care constă în totalitatea drepturilor şi obligaţiilor patrimoniale care au ca titular însăşi persoana juridică. El cuprinde două laturi: latura activă - cuprinzând drepturile patrimoniale (reale sau de creanţă) şi latura pasivă - cuprinzând obligaţiile patrimoniale (contractuale şi extracontractuale).


Structura, conţinutul şi regimul juric al drepturilor şi obligaţiilor diferă de la o categorie la alta de persoane juridice.


Astfel, Legea 15/1990 precizează la art. 4 al. 1 că "prin actul de înfiinţare al regiei autonome se vor stabili obiectul său de activitate, patrimoniul, denumirea şi sediul principal”, iar în art. 5 se menţionează că “regia autonomă este proprietara bunurilor din patrimoniul său". Se mai face menţiune tot la art. 5 că “regia dispune de bunurile din patrimoniul său, în mod autonom, în vederea realizării scopului pentru care a fost constituită, iar înstrăinarea bunurilor mobile, sau încheierea tranzacţiilor în litigiu cu o valoare mai mare de zece milioane lei se face cu aprobarea ministerului de resort.”


Regia autonomă întocmeşte anual bugetul de venituri şi cheltuieli, contul de profit şi pierderi, bilanţul contabil. Din veniturile realizate, regia poate constitui un fond de rezervă pentru diverse activităţi: socio-culturale, calificare-perfecţionare a salariaţilor, premii etc. Partea din venituri după constituirea fondurilor proprii şi efectuarea plăţilor pentru impozite şi taxe reprezintă profitul NET al regiei, iar din acesta poate utiliza 5% pentru constituirea unui fond de participare a angajaţilor la profituri, iar restul se varsă la bugetul statului sau administraţiei locale (art.7 (1) din Legea 15/1990).


Societăţile cu capital integral de stat se vor constitui în regii autonome sau societăţi comerciale (art.17), iar art. 53 face precizarea despre "bunurile rămase în proprietatea statului", care, potrivit acestui articol ar fi "clădiri guvernamentale, bunuri necesare desfăşurării activităţilor administraţiei de stat, rezerve ale statului, acestea urmând a fi înregistrate la Departamentul Rezervelor Statului şi administrate direct de instituţiile cărora le sunt date în folosinţă. Actele de dispoziţie cu privire la aceste bunuri se aprobă de Ministerul Finanţelor şi Ministerul Industriilor, cu excepţia situaţiilor în care prin lege se dispune altfel.


Legea nr. 31/190 prevede reglementarea patrimoniului privind societăţile comerciale astfel -


Aportul asociaţilor în numerar şi în natură, valoarea lor şi modul de evaluare, alte bunuri care formează patrimoniul societăţilor în nume colectiv şi în comandită simplă. Se mai prevede partea fiecărui asociat la beneficii şi pierderi (Art.3)


La societăţile pe acţiuni şi în comandită pe acţiuni se fac referiri la capitalul social subscris şi vărsat (care nu poate fi mai mic de 30% din cel subscris), la valoarea bunurilor ca aport în natură, modul de evaluare şi numărul acţiunilor acordate, valoarea lor şi tipul lor (dacă sunt nominative, sau la purtător) (art.9).


Pentru societatea cu răspundere limitată se prevede ca mod de constituire a capitalului similar societăţii în nume colectiv şi comandită simplă, conform art. 3 din lege, cu specificarea că bunurile ce reprezintă aporturi în natură se transmit în momentul constituirii societăţii. Prestaţiile în natură şi creanţele nu pot constitui aport. Părţile sociale nu pot fi reprezentate prin titluri negociabile. Aportul în natură nu poate fi mai mare de 60% din capitalul social (Art.35).


 In caz de stipulaţie contrară, bunurile constituite ca aport în societate devin proprietatea acesteia (Art.32).


 Dreptul de urmărie al creditorilor asupra asociatului debitor este prevăzut de art.36.

 


Par.III Scopul propriu - obiectul de activitate propriu al persoanei juridice.



Acesta reprezintă însăşi raţiunea de a fi a persoanei juridice. El trebuie să îndeplinească anumite condiţii:


1. Să fie determinat şi 


2. Să fie în concordanţă cu interesul legii


Scopul propriu este prevăzut în art. 4 al. 1 din Legea 15/1990, art. 18 al. 1 lit. a şi art. 44 tot din Legea 15/1990; art. 3, 9 şi 34 alin. final din Legea 31/1990; art. 2 al. 3-4 din D.-L. 67/1990; art. 5 din Legea 36/1991; art. 3 din Legea 33/1991 şi art. 6 din Legea 21/1924.


Astfel, scopul propriu este obiectul de activitate al persoanei juridice, element constitutiv de maximă importanţă, fără de care persoana juridică nu ar exista. Art.6 din Legea 21 per 1924 prevede că, dacă scopul asociaţiilor şi fundaţiilor este ilicit, contrar legii şi bunelor moravuri, sau s-a format în vederea realizării acestui scop “NU SE VA PUTEA RECUNOAŞTE PERSONALITATEA JURIDICĂ A ACESTOR SOCIETĂŢI”.


Ca exemple de scop propriu putem aminti - “realizarea de investiţii agricole, exploatarea pământului, a uneltelor agricole, lucrări de îmbunătăţiri funciare la societatea agricolă - cf.art.5 din Legea 36 per 1991 -. Alt scop propriu ar putea fi atragerea de fonduri de la persoanele juridice şi fizice sub formă de depozite sau instrumente nenegociabile, plătibile la vedere sau la termen, precum şi acordarea de credite - art.3 din Legea 33 per 1991.

 

 

 

SECŢ. VIII IMPORTANŢA ELEMENTELOR CONSTITUTIVE ALE PERSOANEI JURIDICE


a) Pentru organizarea de sine-stătătoare


- aceasta este importantă pentru că permite subiectului colectiv de drept civil (persoana juridică) să se înfăţişeze în raporturile cu alte subiecte de drept ca un tot unitar şi nu ca unul amorf şi înţelegerea, totodată, a modului de valorificare practică a capacităţii de exerciţiu a persoanei juridice.


b) Patrimoniul propriu - prezintă importanţă pentru că diferenţiază clar subiectul colectiv care are patrimoniu propriu de subiectul colectiv care nu are patrimoniu propriu şi în consecinţă nu este persoană juridică chiar dacă are cele 2 elemente constitutive: organizare proprie şi scop propriu.


 Patrimoniul propriu îi permite persoanei juridice să aibă o răspundere proprie care este de neconceput fără patrimoniu propriu.

 

CAPITOLUL II

 

INFIINŢAREA PERSOANEI JURIDICE

 


Prin înfiinţarea persoanei juridice se înţelege crearea unui nou subiect colectiv de drept civil, în condiţiile legii.


De la origini şi până în prezent persoana juridică a luat fiinţă prin concursul direct sau indirect al statului. Participarea statului la crearea unui nou subiect colectiv de drept în general şi drept civil în special poate fi generală: prin crearea cadrului legislativ privind modurile şi condiţiile înfiinţării pe baza principiului îmbinării interesului individual cu cel general-social, sau directă - când se înfiinţează organe de stat, instituţii de stat, agenţi economici de stat; sau prin recunoaştere: când se înfiinţează organizaţii cooperatiste, meşteşugăreşti, de consum şi de credit. O altă formă a participării statului este "prin autorizare" - când investeşte organele sale cu prerogativa autorizării înfiinţării când se verifică legalitatea şi oportunitatea înfiinţării: cum ar fi cazul instanţelor judecătoreşti, Camerei de Comerţ şi Industrie, sau Agenţiei Române de Dezvoltare.


Astfel, există 4 moduri de înfiinţare a persoanei juridice: 


1. prin actul de dispoziţie al organului de stat competent; 2. prin "actul recunoscut"; 3. prin autorizare şi 4. prin alt mod "recunoscut de lege".


Condiţiile de formă pentru înfiinţarea persoanei juridice sunt cerute AD VALIDITATEM.


Par.1 Înfiinţarea prin actul de dispoziţie al organului de stat competent: (art. 29 din D.-L. 31/1954).


Acte de dispoziţie în acest caz sunt: legile Parlamentului, Hotărâri ale Guvernului, Hotărâri ale Consiliului judeţean sau local art. 214 şi 59 lt.n şi p

din Legea 69/1991 şi Legea 15/1990.


Exemplu:


1. Decret-lege 92/1990 - privind înfiinţarea Parlamentului şi pe baza căruia a fost ales Preşedintele României.



2. Legea 1/1990 înfiinţarea serviciilor Preşedinţiei


3.Legea 37/1990 - privind organizarea şi funcţionarea Guvernului


4. Legea 69/1991 - a administraţiei publice locale


5.Legea 6/1990 privind reorganizarea ministerelor şi salarizarea funcţiilor din Guvernul României


6.Legea 92/1992 şi 56/1993 privind organizarea puterii judecătoreşti


7. Legea 2/1968 privind unităţile administrativ-teritoriale


8. Legea 9/1991 privind înfiinţarea Institutului Român pentru Drepturile Omului


9. H.G. 48/1992 privind înfiinţarea Institutului Român pentru Pregătirea şi Perfecţionarea Magistraţilor


10.Legea 15/1990 privind înfiinţarea regiilor autonome şi societăţilor comerciale cu capital de stat


11.D.-L. 124/1990 privind înfiinţarea Fondului "Libertatea", care nu este persoană juridică de stat. La fel este şi D.-L. 150/1990 privind înfiinţarea fundaţiilor pentru tineret


12. H.G. 1351/1990 privind înfiinţarea Societăţii Comerciale pe acţiuni Romcontrol S.A.


13. H.G. 435/1990 privind înfiinţarea şi organizarea Asociaţiei generale a crescătorilor de păsări şi animale din România


Par.2 Înfiinţarea prin "Actul recunoscut": (art. 28 lit. b din D.-L. 31/1954) - reglementată de decretele-lege 66 şi 67 din 1990 privind cooperativele meşteşugăreşti şi uniunile de cooperative cât şi cooperativele de consum şi de credit.


Înfiinţarea lor are loc prin înregistrare la organul fiscal competent după adoptarea statutului şi a actului de constituire. Înregistrarea reprezintă "actul recunoscut" şi începutul fiinţei persoanei juridice conform art. 7, 9, 10 şi 12 din D.-L. 66/1990 sau 6 şi 9 din D.-L. 67/1990 privind cooperativele de consum.


Par.3 Înfiinţarea prin "Autorizare" - (art. 28 lit. c din D.L. 31/1954) are loc prin autorizarea prealabilă a înfiinţării lor, date de către organele şi în condiţiile prevăzute de lege. Astfel:


a) D.-L. 8/1989, art. 2 şi 3 - reglementează autorizarea înfiinţării partidelor politice. Această autorizare este dată de Tribunalul municipiului Bucureşti;


b) D.-L. 27/1990 privind organizaţiile de scriitori, artişti plastici şi compozitori, creatori de film. Aceştia se pot organiza potrivit art. 1 al. 1 în organizaţii profesionale cu personalitate juridică potrivit legii, în special Legea 21/1924;


c) Legea 21/1924 privind asociaţiile şi fundaţiile fără scop patrimonial (non-profit) - autorizarea înfiinţării acestora; 


d) Legea 31/1990 privind societăţile comerciale exclusiv române reglementează autorizarea înfiinţării acestora de către instanţele judecătoreşti după obţinerea prealabilă a avizului consultativ din partea Camerei teritoriale de comerţ;


e) Legea 35/1991 privind societăţile comerciale cu participare străină ori exclusiv străină autorizarea înfiinţării se face de către instanţele judecătoreşti după obţinerea prealabilă a "autorizării" din partea Agenţiei Române de Dezvoltare;


f) D.-L. 122/1990 privind reprezentanţele comerciale şi organizaţiile economce străine, se cere autorizarea din partea Departamentului Comerţului Exterior din cadrul Ministerului Comerţului şi Turismului;


g) Legea 36/1991 privind societăţile agricole prevede la art. 15-16 obţinerea autorizării din partea judecătoriei, iar "înscrierea" în Registrul agricol local are efect constitutiv al societăţii;


h) D.-L. 139/1990 privind Camerele de comerţ şi industrie din România prevede la art. 2 că se înfiinţează Camere de comerţ teritoriale la iniţiativa comercianţilor şi "dobândesc personalitate juridică pe data recunoaşterii înfiinţării de către guvern", recunoaştere ce echivalează cu o veritabilă "autorizare";


i) D.-L. 992/1992 privind aprobarea înfiinţării Băncii de credit cooperatist Bankoop - societate pe acţiuni prevede necesitatea autorizării Băncii Naţionale a României urmată de hotărârea Guvernului.


Înfiinţarea persoanei juridice prin "actul de înfiinţare autorizat" are următoarele componente:


a) actul de înfiinţare, care este "contractul de societate", sau "contract de asociere", încheiat ăn formă autentică, notarială, conform legii notariale;


b) statutul societăţii care, de regulă, tot în formă autentică este valabil "contractul de societate" şi "statutul" alcătuiesc "actul de înfiinţare";


c) autorizarea, care este actul care provine de la justiţie sau de la un organ al puterii executive. Aceste 3 elemente trebuie îndeplinite cumulativ;


d) înmatriculare, înregistrare ori înscriere după caz, formalitate care condiţionează dobândirea capacităţii depline de folosinţă a persoanei juridice.


Par.4 Înfiinţarea persoanei juridice "prin alt mod reglementat de lege"


a) Art. 25 din Decretul 31/1954 prevede îndeplinirea calităţii de persoană juridică a statului român în raporturile de drept civil la care acesta participă. Nu se referă la înfiinţarea statului, care ţine de reglementările dreptului internaţional public şi dreptului constituţional;


b) Legea 37/1991 - la propunerea Guvernului (a) prin decret prezidenţial (b) are loc înfiinţarea, desfiinţarea şi schimbarea rangului misiunilor diplomatice şi oficiilor consulare române;


c) Legea 5/1973 prevede înfiinţarea asociaţiilor de locatari, iar statutul acestora este aprobat prin Decretul nr. 387/1977;


d) H.C.M. 2189/1969 privind asociaţiile de cooperare pentru construcţiile de locuinţe proprietate personală care iau fiinţă prin simplă constituire potrivit legii (H.C.M. 2189).

 

 

 

SECŢ.II CAPACITATEA CIVILĂ A PERSOANEI JURIDICE


Prin înfiinţare persoana juridică capătă capacitate civilă, adică este subiect colectiv distinct care participă la circuitul civil. Capacitatea civilă poate fi: (A) de folosinţă şi (B) de exerciţiu


In cadrul capacităţii juridice sau de drept a persoanei juridice, capacitatea civilă a persoanei juridice este o capacitate de ramură, între cele două noţiuni existând raportul de tip parte-întreg, capacitatea juridcă incluzând capacitatea civilă cu cele două elemente ale sale - de folosinţă şi de exerciţiu.


Par.I. Capacitatea de folosinţă


 Capacitatea de folosinţă reprezintă aptitudinea persoanei juridice de a avea drepturi şi a-şi exercita obligaţiile civile.


Caracteristici:

1. Legalitatea - ia fiinţă, funcţionează şi încetează numai în baza legii

2. Inalienabilitatea - nu poate fi înstrăinată, cedată, nu se poate renunţa la ea nici cu tot, nici în parte

3. Intangibilitatea - nu i se pot aduce îngrădiri decât în cazuri prevăzute de lege

4. Generalitatea - aptitudinea de a avea drepturi şi obligaţii civile, în 

general, fără o enumerare limitativă a acestora

5. Specialitatea - Caracter distinctiv al capacităţii de folosinţă, cuprinde numai unele drepturi şi obligaţii ce decurg din scopul pentru care a fost înfiinţată

 

 

 

 

Par.II Începutul capacităţii de folosinţă

 

Regula generală - art. 33 alin. 1 (decretul 31/1954) - “capacitatea de folosinţă începe la data înregistrării persoanei juridice”

Reguli speciale - art. 33 al. 2 - “persoana juridică dobândeşte capacitate de folosinţă”, potrivit dispoziţiilor art. 28: a) la data de dispoziţie care le înfiinţează; b) prin actul de înfiinţare "recunoscut"; c) prin autorizare a înfiinţării; d) de la data îndeplinirii oricărei alte cerinţe prevăzute de lege, astfel:


a) începutul capacităţii de folosinţă la data înregistrării la organul competent are loc pentru următoarele persoane juridice:


- asociaţiile de locatari - art. 1 al. final din statutul aprobat prin decretul 387/1977


-reprezentanţele societăţilor comerciale şi organizaţiile economice străine care funcţionează în România - art. 7 din D.-L. 122/1990


- organizaţiile cooperaţiei meşteşugăreşti - art. 10 al. 1 din D.-L. 66/1990


- organizaţiile cooperativei de consum şi de credit


- art. 8 al. 1, D.-L. 67/1990


b) la data înscrierii în registrul special ţinut la instanţa judecătorească:


- asociaţiile şi fundaţiile fără scop patrimonial - art. 4 din Legea 21/1924


- societăţile agricole - art. 16 al. 1 din Legea 36/1991


c) la înmatriculare în Registrul comerţului


- regiile autonome şi societăţile comerciale potrivit Legii 15/1990 şi 31/1990


d) de la data actului de dispoziţie iau fiinţă persoanele juridice de stat - organele puterii legislative, executive, judecătoreşti, instituţii de stat şi unităţi administrativ-teritoriale


e) de la data rămânerii definitive a hotărârii judecătoreşti de admitere a înregistrării - partidele politice şi organizaţiile obşteşti - art. 4 din D.-L. 8/1989 şi art. 19 din Legea 54/1991


f) de la data recunoaşterii de către guvern a înfiinţării: camerele de comerţ şi industrie - art. 2 din D.-L. 139/1990.

 

 

 

Par. III Începutul capacităţii de folosinţă restrânse


Articolul 33 al. 3 din Decretul 31/1954 prevede posibilitatea obţinerii capacităţii de folosinţă a persoanei juridice "chiar înainte de data înregistrării, ori de la data actului de recunoaştere ori la data îndeplinirii celorlalte cerinţe prevăzute, având capacitate chiar de la data actului de înfiinţare cât priveşte drepturile constituite în favoarea ei, îndeplinirea obligaţiilor şi a oricăror măsuri preliminare ce ar fi necesare, dar numai întrucât acestea ar fi necesare pentru ca persoana juridică să ia fiinţă în mod valabil".


Aşadar, din cuprinsul textului "actul de înfiinţare" al persoanei juridice poate consta în:


a) actul de dispoziţie al organului de stat competent, cum este cazul pentru o regie autonomă sau o societate comercială cu capital de stat;


b) actul de constituire ce urmează a fi recunoscut, cum este cazul unei organizaţii cooperatiste, şi


c) actul de constituire, ori înfiinţare, ce urmează a fi autorizat, cum este cazul unei societăţi comerciale supusă Legii 31/1990.


Pentru celelalte tipuri de persoane juridice problema nu se pune deoarece ele nu tranzitează, la înfiinţare prin capacitatea de folosinţă restrânsă ori limitată, ele căpătând "ab initio" capacitate deplină de folosinţă din momentul înfiinţării. Este cazul persoanelor juridice de stat: legislative, executive, judecătoreşti, instituţii de stat, unităţi administrativ-teritoriale.

 

 

Par.IV Conţinutul capacităţii de folosinţă


Capacitatea de folosinţă poate fi determinată în două moduri -


a) sintetic - conţinutul capacităţii de folosinţă a persoanei juridice este exprimat în chiar definiţia acestuia: aptitudinea persoanei de a avea drepturi şi obligaţii civile, în general, fără o enumerare limitativă a acestora (potrivit principiului generalităţii);


b) analitic - avem 2 criterii - I. cel al naturii drepturilor şi obligaţiilor civile; II. cel al izvorului acestora.


I. După natura drepturilor şi obligaţiilor civile conţinutul capacităţii de folosinţă a persoanei juridice se exprimă în aptitudinea de a avea: (1) totalitatea drepturilor patrimoniale şi personale nepatrimoniale civile - care formează latura activă a conţinutului şi (2) totalitatea obligaţiilor patrimoniale şi nepatrimoniale civile care formează latura pasivă a conţinutului.


II. După izvorul drepturilor şi obligaţiilor civile putem distinge drepturi şi obligaţii care au ca izvor legea, actul juridic, faptul juridic, stricto sensu, sau totalitatea drepturilor şi obligaţiilor civile contractuale şi extracontractuale.

 

 

 

Par.V Reguli de determinare a limitelor conţinutului

capacităţii de folosinţă 


Persoana juridică nu poate avea acele drepturi şi obligaţii ce aparţin persoanei fizice, de exemplu: nume, sănătate, vot, mişcare liberă etc.


Conţinutul capacităţii de folosinţă a persoanei juridice este determinat şi de caracterul ori natura fiecărei persoane juridice în parte după criteriul ramurii de drept în care sunt subiecte reprezentative:


a. organele legislative - drept constituţional


b. organele executive - drept administrativ


c. organele judecătoreşti - drept procesual


d. societăţile comerciale - drept comercial


În acest caz capacitatea de folosinţă este slabă, deoarece aceste subiecte rar apar în calitatea lor de subiecte de drept civil.


Limita esenţială a capcităţii de folosinţă este dată de scopul său, de obiectul de activitate conform principiului specialităţii capacităţii de folosinţă.

 

 

 

Par.VI Principiul specialităţii capacităţii de folosinţă


Caracterizare: 


Principiul specialităţii capacităţii de folosinţă reprezintă o regulă de drept civil potrivit căreia prin actele juridice, persoana juridică nu poate avea decât acele drepturi şi obligaţii civile care sunt în concordanţă cu scopul ei - art. 9 din Legea 21/1924.


In conformitate cu art. 34/Decretul 31/1954 - scopul persoanei juridice este cel stabilit de lege. În caz contrar orice act juridic care nu este făcut în realizarea acestui scop este nul.


Limitele capacităţii de folosinţă decurg din scopul persoanei juridice aşa cum decurge din lege (scopul generic) sau actul de înfiinţare, respectiv statut (scopul concret).


În statut există scopul principal care poate da naştere unor scopuri secundare, iniţiale şi ulterioare, cum ar fi actele adiţionale modificatoare ale statutului, sau al însuşi scopului principal.


Capacitatea de folosinţă a statului român: art. 25 al. 1 din Decretul 31/1954 - se enumeră cazurile în care statul este titular al drepturilor şi obligaţiilor civile proprio nomine, şi anume:


- drept de proprietate asupra unor bunuri, conform Legii 4//1973, 5/1973 - Legea locuinţei; D.-L. 61/1990 - locuinţele din fondul locativ de stat; Legea 15/1990 - regiile autonome şi societăţile comerciale cu capital de stat; Legea 18/1991 - fondul funciar.


- drept de moştenire la succesiunile vacante - art. 477 şi 680 din Codul civil.


- răspunde pentru erorile judiciare (art. 504-506 din Codul de procedură civilă).

 

 

 

Par.VII Încetarea capacităţii de folosinţă



a) Restrânse, atunci când începe capacitatea de folosinţă deplină.


Exemplu: 1. data înregistrării persoanei juridice; 2. data înscrierii; 3. data înmatriculării; 4. data recunoaşterii actului de înfiinţare; 5. data rămânerii definitive a hotărârii judecătoreşti de admitere a înregistrării, după caz.


 b) Depline, atunci când încetează însăşi fiinţa persoanei juridice.


Nerespectarea regulilor privind capacitatea de folosinţă a persoanei juridice duce la nulitatea actelor juridice şi avem 2 cazuri:


1. Incheierea actului juridic în lipsa capacităţii de folosinţă - şi atrage nulitatea virtuală , care nu este prevăzută expres într-un text de lege.


2. Incheierea actului juridic civil cu încălcarea principiului specialităţii capacităţii de folosinţă, care este nulitate absolută expresă (textuală) - prevăzută în art. 34 al. 2 din Decretul 31/1954.

 

SECŢ.II CAPACITATEA DE EXERCIŢIU

A PERSOANEI JURIDICE


Capacitatea de exerciţiu a persoanei juridice reprezintă aptitudinea subiectului colectiv de drept civil de a dobândi şi exercita drepturi subiective civile şi de a-şi asuma şi îndeplini obligaţii civile prin încheierea de acte juridice civile de către organele sale de conducere.


Reprezentarea legală a persoanei juridice de către organele sale de conducere - este organic obligatorie şi necesară.


Art. 35-36 din Decretul 31/1954 - actele făcute de organele sale de conducere obligă însăşi societatea (persoanele juridice) dacă au fost îndeplinite cu prilejul exercitării funcţiei lor. Răspunderea pentru faptele ilicite incumbă şi personal celui ce le-a săvârşit atât faţă de persoanele juridicăt cât şi faţă de cel de-al treilea - conform art. 36 - răspunderea este similară mandatului.


Astfel, capacitatea de exerciţiu începe la data când s-au constituit organele sale de conducere. Raportul dintre organele de conducere şi societate este de natură civilă şi supus regulilor mandatului, iar în raporturile cu terţii reprezentarea are loc prin consilierul juridic al societăţii în calitate de mandatar.


Când societatea încheie acte juridice prin organul său de conducere, participă DIRECT - PROPRIO NOMINE - în raporturile juridice cu terţii, iar prin reprezentatnt participă INDIRECT - ALIENO NOMINE -, în numele şi pe seama persoanei juridice. Organul societăţii poate face acte de dispoziţie cu privire la bunurile societăţii, poate renunţa la judecată, etc, iar reprezentantul face numai acele acte în limita împuternicirilor conferite prin mandat. Buna sau reaua-credinţă a organelor de conducere cade asupra societăţii, pe când cea a reprezentantului cade asupra acestuia.

 

Par.I Dispoziţii referitoare la capacitatea de exerciţiu

a persoanei juridice


După cum am amintit mai sus, organele de conducere ale persoanei juridice reprezintă în raporturile cu terţii sau în toate raporturile de drept civil societatea. Astfel, art. 25 al. 2 din Decretul 31/1954 prevede că statul participă la raporturile cu terţii prin Ministerul Finanţelor.


Art. 2 al. 1 din Legea 37/1991 prevede că Banca Naţională a
României
 este organ unic de emisiune de monedă al statului. 


- Legea 13/1991 - unele terenuri proprietate de stat sunt administrate de A.D.A. Rurală.


Legea 10/1991 (Legea finanţelor publice) care reglementează încheierea exerciţiului financiar privind bugetul central, bugetele locale şi bugetele asigurărilor sociale stipulează la următoarele articole :


- Art. 10 - ordonatorii principali de credite ai bugetului central sunt miniştrii şi celelalte organe centrale de stat



 - ordonatorii secundari sau terţiari de credite sunt conducătorii instituţiilor publice cu personalitate juridică din subordinea ministerelor şi celorlalte organe centrale finanţate din bugetul central de stat.


- Art. 55 - ordonatorii principali de credite pentru bugetele locale sunt prefecţii şi primarii.


Legea 37/1990 - art. 15 - primul ministru reprezintă Guvernul.


Legea 69/1991 al. 2 - primarul reprezintă comuna. 


Legea 15/1990 - art. 12 şi 15 - Consiliul de administraţie al R.A., directorul general reprezintă regia autonomă sau societatea comercială de stat.


Legea 31/1990 - art. 212 - cu extindere şi la societăţile comerciale de stat (consiliul împuterniciţilor statului), organele de conducere ale s.c.-urilor.


Legea 33/1991 - art. 4 al. 2 - societăţile bancare, de către cel puţin doi conducători


D.-L. 67/1990 - art. 7 - reprezentantul Uniunii Cooperativelor Meşteşugăreşti sau conducătorilor lor


Legea 31/1990 - art. 40 administratorii societăţilor dacă au fost împuterniciţi în mod expres




 
 - art. 58 asociaţii comanditaţi pentru societatea în nume colectiv 




 - art. 72 Adunarea Generală a acţionarilor dacă reprezintă cel puţin jumătate din capitalul social pentru societăţile pe acţiuni - SA




 - art. 93 -societatea pe acţiuni este administrată de unul sau mai mulţi administratori care pot constitui un CONSILIU DE ADMINISTRAŢIE, cu condiţia ca cel puţin jumătate dintre aceştia să fie cetăţeni români. 





- art.98 - Consiliul de administraţie poate delega o parte din puterile sale unui Comitet de direcţie, stabilit de administratori.





- art.136 - asociaţii comanditaţi pentru societate în comandită pe acţiuni.


Legea 36 per 1991 - Consiliul de administraţie pentru societatea agricolă - art.38 .


Răspunderea persoanei juridice pentru actele şi faptele juridice efectuate de organele sale - conform art.35 din Dec.31 per 1954, pentru un fapt LICIT, obligă persoana juridică însăşi, creându-se un raport direct - art.35, al.3 - , iar pentru un fapt ILICIT, care dă naştere unui delict civil, se naşte un raport între persoana juridică şi terţul, victimă, în baza art.998, 999 Cod civil, sau între organele de conducere şi terţ - art.34, sau între persoana juridică şi cel care a săvârşit actul printr-un raport de dreptul muncii sau în baza art.998, 999 din Codul civil - raport indirect.

 

Par.II Începutul capacităţii de exerciţiu

a persoanei juridice


Capacitatea de exerciţiu a persoanei juridice începe


1. La începutul capacităţii de folosinţă


2. Când au fost desemnate organele de conducere


Soluţia adoptată - la data când a fost înfiinţată - când au fost desemnate organele ei de conducere (art. 33 al. 3 din Decretul 31/1954). Interpretarea gramaticală şi logică a textului se referă numai la "capacitate" -în general - nespecificînd-o care dintre ele este de folosinţă şi care este de exerciţiu, fiindu-i aplicabilă regula "ubi lex non distinguit, nec no distinguere dchemus", cât şi prin referinţă la îndeplinirea obligaţiilor" se referă la ideea încheierii de acte juridice, ceea ce ţine de capacitatea de exerciţiu.


Ar fi necesar un text de lege prin care să se enunţe " capacitatea de exerciţiu începe de la înfiinţarea persoanei juridice şi se exercită prin organele sale de conducere".


Premisa necesară pentru existenţa capacităţii de exerciţiu este existenţa capacităţii de folosinţă.


Titulatura capacităţii de exerciţiu este însăşi persoana juridică ca subiect distinct de drept civil; punerea în valoare a acestei titulaturi se face prin organele sale de conducere. Capacitatea de exerciţiu nu trebuie confundată cu organele sale de conducere. Începutul capacităţii de exerciţiu este marcată de înfiinţarea persoanei juridice, realizarea ei efectivă în practică este condiţionată de desemnarea persoanelor învestite cu atribuţii de conducere.

 

Par.III Conţinutul capacităţii de exerciţiu

a persoanei juridice



1. Latura activă - dobândirea şi exercitarea drepturilor subiective civile prin încheierea de acte juridice civile.


2. Latura pasivă - asumarea şi îndeplinirea obligaţiilor civile prin încheierea de acte juridice civile.


Par.IV Limitele capacităţii de exerciţiu


1. Conform principiului specialităţii, capacitatea de exerciţiu a persoanei juridice nu poate fi mai întinsă decât capacitatea de folosinţă (restrânsă/deplină).


Capacitatea de exerciţiu este mai restrânsă decât capacitatea de folosinţă (dacă capacitatea de folosinţă înseamnă aptitudinea de a avea drepturi şi obligaţii civile, indiferent de izvorul lor concret (acte şi fapte juridice stricto sensu) la capacitatea de exerciţiu înseamnă aptitudinea de a dobândi şi exercita drepturi civile şi de a-şi asuma obligaţii civile exclusiv prin încheierea de acte juridice civile.


2. Încheierea de acte juridice de către organele de conducere trebuie să fie făcută numai"în limitele puterii ce le-au fost conferite" - aceste acte fiind actele persoanei juridice.


Capacitatea de exerciţiu înseamnă nu numai prerogativa încheierii de acte juridice direct şi personal de către organul sau organele (2, 3, 4) de conducere ci şi prerogativa de a da mandat altor persoane pentru ca acestea, în numele şi pe seama persoanei juridice să încheie acte juridice civile prin reprezentare.

 

 

 

Par.V Principiile realizării conţinutului 

capacităţii de folosinţă:


Există două principii ale conţinutului capacităţii de folosinţă -


1. Principiul pluralităţii organelor de conducere a persoanei juridice.


2. Principiul răspunderii persoanelor fizice care alcătuiesc organele persoanei juridice prin modul în care realizează capacitatea de exerciţiu.


Există mai multe organe de conducere (excepţie face S.R.L. ca unic asociat) formate din: organ unipersonal (director, director general, ministru, rector, preşedinte etc.) şi organ colegial sau colectiv (consilii, comitete, colegii etc.).


 I. Principiul pluralităţii organelor de conducere prezintă importanţă în dreptul civil fiind necesară respectarea delimitării de atribuţii între diferitele organe de conducere ale aceleiaşi persoane juridice - art. 35 al. 2 din Decretul 31/1954 - este act al persoanei juridice numai actul juridic încheiat de organul de conducere "în limitele puterilor ce i-au fost conferite".


 In raporturile cu terţii persoana juridică este reprezentată de organul de conducere unipersonal în baza legii. Delegarea este o reprezentare convenţională (şi nu legală) când organul unipersonal delegă o altă persoană cum este cazul juristului societăţii. 


II. Răspunderea civilă a persoanelor fizice ce alcătuiesc organele de conducere - priveşte raporturile interne existente între aceste persoane şi persoana juridică, raporturi care pot fi de dreptul muncii sau de drept comercial. 

 

 

Par.VI Încetarea capacităţii de exerciţiu



Legea nu prevede (aşa ca şi la începutul capacităţii de exerciţiu) încetarea acesteia. Pentru aceasta este necesară raportarea la capacitatea de folosinţă: încetarea capacităţii de folosinţă duce la încetarea fiinţei persoanei juridice însăşi. Dacă organele de conducere sunt în încetarea calităţii, persoana juridică continuă să aibă fiinţă pe perioada "vacanţei", deci capacitatea de exerciţiu continuă.

 

 

Par.V Consecinţele nerespectării regulilor privind

capacitatea de exerciţiu


Nerespectarea regulilor privind capacitatea de folosinţă duce la nulitatea actului. Pentru capacitatea de exerciţiu nu există un text de lege.


Cazuri:


1. Încălcarea delimitărilor de atribuţii între organele de conducere ale persoanei juridice.


2. Încheierea actelor juridice civile de către o persoană din colectivul acelei persoane juridice dar neavând calitatea de organ de conducere a persoanei juridice.


3. Încheierea actelor juridice de către o persoană fizică căreia i s-a dat mandat, dar nu respectă puterile încredinţate, depăşindu-le.


Doctrina şi jurisprudenţa au dat 2 teze contradictorii, şi anume teza inopozabilităţii şi teza nulităţii, despre care unii au zis că este absolută iar alţii că este relativă. 


Soluţia lui Ghe. Beleiu:


1. Nerespectarea regulilor privind capacitatea de exerciţiu a persoanei juridice atrage nulitatea actului juridic civil, întrucât s-a nesocotit o condiţie de fond a actului juridic civil şi anume capacitatea.


2. Nulitatea, în afară de virtuală este şi relativă întrucât pe prim plan sunt în joc interesele persoanei juridice, deci există posibilitatea confirmării ei.


3. Numai dacă, deşi actul este valabil, nu se respectă o condiţie de opozabilitate faţă de terţi, devine aplicabilă soluţia inopozabilităţii (care poate fi înlăturată prin ratificare).

 

 

CAPITOLUL III

 

 

REORGANIZAREA PERSOANEI JURIDICE

 

 

 

 

a. Sediul materiei 

- reglementarea generală art. 40-44 şi 46-50 din Decretul 31/1954

- reglementări speciale - Legea 31/1990 art, 153 lu 174-175; Legea 36/1991 art. 66-68

.

b. Terminologie 

Termenul "reorganizare" a fost folosit în titulatura Legii 15/1990 privind reorganizarea unităţilor economice de stat ca regii autonome şi societăţi comerciale, însă are alt înţelesdecât cel desprins din cuprinsul Decretului 31/1954.


Termenul "reorganizare" este folosit în funcţie de întinderea ori volumul structurilor la care se aplică, în 3 sensuri:


- cu privire la o singură persoană juridică "reorganizarea" înseamnă o refacere ori restructurare ce se aplică unui singur subiect colectiv de drept civil, numită şi "reorganizare internă"; acesta este nivelul micro de aplicare a reorganizării


- cu privire la cel puţin două persoane juridice, care există sau iau naştere, "reorganizarea" desemnează operaţiunea juridică menţionată de Decretul 31/1954, Legea 31/1990 şi Legea 36/1991


- cu privire la toate persoanele juridice din structura economiei naţionale, termenul "reorganizare" desemnează reforma economică, prevăzut şi de Legea 15/1990, acesta fiind nivelul "macro" de aplicare a reorganizării.


Termenul "reorganizare este preluat din doctrină şi folosit şi în jurisprudenţă.


Definiţie:


Reorganizarea este operaţiunea juridică ce cuprinde cel puţin două persoane juridice şi care produce efecte creatoare, modificatoare, ori de încetare a lor. De aici rezultă că: (1) se antrenează cel puţin două persoane juridice şi (2) ea presupune efecte creatoare, modificatoare, ori extinctive, care pot fi întâlnite toate, ori în parte, în funcţie de formele reorganizării.


Exemplu: H.G. 1178/1990, art. 1 al. 1 dispune înfiinţarea Băncii Române de Dezvoltare prin preluarea activului şi pasivului de la Banca de investiţii, care se desfiinţează. În concluzie, această formă este tot de reorganizare. Soluţia propusă de prof. Ghe. Beleiu, în Drept Civil/1994, pag. 402 este că: pentru deservirea unei asemenea operaţiuni ar fi mai potrivită expresia: "transformarea persoanei juridice", care apare atât ca mod de încetare, cât şi de înfiinţare a persoanei juridice.

 

 

SECŢ.I PRINCIPIUL SIMETRIEI JURIDICE 
 


Par.I Competenţa de a decide "reorganizarea" 


In lipsa unor reglementări legale se aplică dispoziţiile referitoare la înfiinţarea persoanei juridice. Există şi unele dispoziţii specifice, cum ar fi de exemplu art. 174 al. 1-2 din Legea 31/1990. "Fuziunea mai multor societăţi comerciale se hotărăşte de fiecare societate în parte".


Fuziunea trebuie făcută cu îndepliniea formalităţilor prevăzute la art. 153, referitoare la modificarea actelor constitutive cu "respectarea condiţiilor de formă şi publicitate necesare pentru încheierea lor".


Altă dispoziţie specifică se găseşte cuprinsă în textul art. 66 din Legea 36/1991 potrivit căreia: "fuziunea mai multor societăţi agricole trebuie hotărâtă de adunarea generală extraordinară cu majoritatea de 2/3 din numărul membrilor asociaţi.


Dispoziţii speciale mai sunt cuprinse în art. 66 din Decretul 31/1954.

 

 

SECŢ.II FORMELE REORGANIZĂRII


Persoana juridică încetează a avea fiinţă prin comasare, divizare sau dizolvare - art.40 din Dec.31 per 1956.


Comasarea se face prin absorbirea unei persoane juridice de o altă persoană juridică sau prin fuziunea mai multor persoane juridice pentru a alcătui o persoană juridică nouă - art.41 din Dec.31 per 1954.


Divizarea se face prin împărţirea întegului patrimoniu al unei persoane juridice între mai multe persoane juridice care există sau care iau astfel fiinţă.


Astfel, rezultă că reorganizarea cunoaşte două forme: comasarea şi divizarea.


Comasarea se realizează şi ea în 2 forme: absorbţie şi fuziune


La fel, divizarea, poate fi: totală şi parţială


Par.1 Comasarea


Potrivit regulii generale prevăzute de art. 41 din Decretul 31/1954 comasarea are loc prin absorbţie şi fuziune.


a. Absorbţia - art. 41 al. 1 prevede ca formă a comasării "absorbirea unei persoane juridice de către o altă persoană juridică, iar art. 46 al. 2 prevede efectul esenţial al absorbţiei astfel: "în cazul absorbţiei, persoana juridică dobândeşte drepturile şi este ţinută de obligaţiile persoanei juridice pe care o absoarbe".


Astfel, absorbţia este definită ca fiind acea formă a comasării care constă în absorbirea unei persoane juridice care-şi încetează existenţa, de către o altă persoană juridică, care-şi sporeşte, astfel, activitatea, fiinţa.


b. Fuziunea - art. 41 al. 1 desemnează ca formă a comasării "fuziunea mai multor persoane juridice pentru a alcătui o persoană juridică nouă", iar efectul esenţial al fuziunii este prevăzut de art. 46 al. 1 astfel: "în cazul fuziunii, drepturile şi obligaţiile persoanelor juridice fuzionate trece asupra noii persoane juridice astfel înfiinţate".


În consecinţă, fuziunea poate fi definită ca acea formă a comasării care constă în unirea, contopirea a două sau mai multor persoane juridice, care îşi încetează astfel existenţa şi înfiinţarea unei alte persoane juridice noi.


Art. 175 al. final din Legea 31/1990 privind societăţile comerciale menţionează: "dacă termenul prevăzut la al. 1 expiră fără să se fi făcut opoziţie, fuziunea va fi executată şi societatea care rămâne în fiinţă, sau cea care rezultă din fuziune va avea drepturile şi va lua asupra sa obligaţiile societăţii care îşi încetează "activitatea". Potrivit profesorului Ghe. Beleiu, termenul "fuziune" este incorect utilizat de legiuitor, corect ar fi fost acela de "comasare" a societăţilor comerciale, deoarece aşa cum s-a văzut, în caz de fuziune nu se poate vorbi de persoana juridică ce rămâne în fiinţă, acestea îşi pierd fiinţa prin fuziune. Sensul propriu al "fuziunii" din dreptul comercial este întâlnit atât în Codul Comercial (art. 195-197), cât şi în practica Guvernului.


Legea 31/1990, fiind lege specială faţă de Decretul 31/1954, atribuie un sens propriu, derogator pentru moştenirea juridică de "fuziune". In art. 174 se menţionează că: "fuziunea mai multor societăţi se hotărăşte de fiecare societate în parte, acestea trebuind să îndeplinească formalităţile prevăzute de art. 153. Bilanţul întocmit cu această ocazie, de fiecare societate în parte, va fi depus o dată cu cererea de înscriere a hotărârii de fuziune, la registrul comerţului pentru a fi menţionat în registru. Societatea care încetează de a exista în urma fuziunii va depune pentru a fi înscrisă în registrul comerţului o declaraţie despre modul în care a hotărât să stingă pasivul său. Art. 175 al. 1-4 prevede că efectele fuziunii care se produc la 3 luni de la publicarea în Monitorul Oficial.


În Legea 36/1991 există de asemenea unele precizări speciale în art. 66-68 cu privire la fuziune, iar efectele se produc în termen de o lună de la îndeplinirea formalităţilor necesare fuziunii.


Par.II Divizarea


Este cea de-a doua formă a reorganizării persoanei juridice.


În Decretul 31/1954 sunt folosite formule ca: "desfăşurare", adică "împărţirea întregului patrimoniu al unei persoane juridice" şi "desprinderea şi transmiterea unei părţi din patrimoniul persoanei juridice". Doctrina a folosit o interpretare proprie a divizării prin termenele "divizare totală" şi "divizare parţială".


Ţinând seama de prevederile Decretului 31/1954 doctrina a definit cele două forme ale divizării astfel:


a) Divizarea totală - care constă în împărţirea întregului patrimoniu al persoanei juridice care îşi încetează existenţa câte două sau mai multe persoane juridice existente sau care iau, astfel, naştere, iar


b) Divizarea parţială - fiind acea formă a divizării care constă în desprinderea unei părţi din patrimoniul unei persoane juridice care îşi menţine fiinţa şi transmiterea acestei părţi către una sau mai multe persoane juridice care există sau care se înfiinţează în acest fel.

 

 

SECŢ.III EFECTELE REORGANIZĂRII PERSOANEI JURIDICE 


Par.1 Reglementare legală:


a) generală - este regăsită în Decretul 31/1954, în art. 40-42 şi 46 care privesc formele reorganizării şi de care ne-am ocupat mai sus, iar art. 47-50 reglementează strict efectele reorganizării. Astfel:


Patrimoniul persoanei juridice care a încetat de a avea fiinţă prin divizare, se împarte în mod egal între persoanele juridice dobânditoare dacă prin actul care a dispus divizarea nu s-a stabilit o altă proporţie - art.47.


In cazul în care o parte din patrimoniul unei persoane juridice se desprinde şi se transmite la o singură persoană juridică existentă sau care ia astfel fiinţă, împărţirea patrimoniului se face în proporţia părţii desprinse şi transmise.


In cazul în care partea desprinsă se transmite la mai multe persoane juridice existente sau care iau astfel fiinţă, împărţirea patrimoniului între persoana juridică de la care s-a făcut desprinderea şi persoanele juridice dobânditoare, împărţirea părţii desprinse se va face potrivit dispoziţiilor al. 1, care se vor aplica în mod corespunzător - art.47, Dec.31 per 1954.


Persoanele juridice care dobândesc bunuri prin efectul divizării răspund faţă de creditor pentru obligaţiile persoanei juridice care a încetat a mai avea fiinţă prin divizare, proporţional cu valoarea bunurilor dobândite, stabilită la data dobândirii, dacă prin actul care a dispus divizarea persoanei juridice nu s-a precizat altfel - art.48.


Transmiterea drepturilor şi obligaţiilor în caz de fuziune, absorbţie, divizare, precum şi de desprindere şi transmitere, privind persoane juridice supuse înregistrării, se îndeplineşte atât între părţi cât şi faţă de al treilea, numai prin înregistrarea operaţiunii şi la data acesteia - art.49.


 In ce priveşte celelalte persoane juridice, nesupuse înregistrării, transmiterea drepturilor şi obligaţiilor, în cazurile prevăzute de alineatul precedent se îndeplineşte atât faţă de părţi cât şi faţâ de al treilea, numai pe data aprobării, de către organul competent, a inventarului, a bilanţului contabil întocmit în vederea predării-primirii, a oricăror altor asemenea acte pe care legea le-ar prevedea precum şi a evidenţei contractelor în curs de executare, care trebuie să cuprindă şi repartizarea tuturor contractelor în condiţiile art. 50 al. 2 - art.49.


Divizarea, precum şi desprinderea şi transmiterea nu se vor putea înregistra decât dacă se vor prezenta aprobate de organul competent determinat potrivit art. 43 sau 44, inventarul, bilanţul contabil întocmit în vederea predării-primirii, sau oricare asemenea acte pe care legea le-ar prevedea, precum şi evidenţa contractelor în curs de executare, care trebuie să cuprindă şi repartizarea tuturor contractelor - art.50.


Contractele se vor repartiza astfel încât executarea fiecăruia din ele să se facă de o singură persoană juridică dobânditoare. Repartizarea unui singur contract la mai multe persoane juridice se va putea face numai dacă împărţirea executării lui este cu putinţă. În toate cazurile, transmiterea drepturilor şi obligaţiilor se va face cu aplicaţia art. 47 şi 48. Prin descentralizare, însă, şi prin abolirea economiei planificate se iau în consideraţie reglementările din art. 52 din Legea 15/1990.


Par.2 Reglementarea specială a efectelor reorganizării

- Legea 31/1990 - art. 174-175

- Legea 36/1991 - art. 67-68


Astfel, soluţiile derogatorii de la cele generale aşa cum au fost reglementate de art.174-175 din Legea 31 prevăd - depunerea cererii de înscriere la Registrul Comerţului, formularea declaraţiei despre modul cum s-a hotărât stingerea pasivului, trecerea a trei luni de la publicarea în Monitorul Oficial, rămânerea definitivă a hotărârii dată în opoziţie la fuziune.


Alte efecte speciale aşa cum rezultă din Legea 36, art.67-68, ar fi înscrierea hotărârii de fuzionare în registrele societăţilor comerciale şi afişarea ei, declaraţie asupra modului cum a fost stabilită stingerea pasivului, trecerea unei luni de la îndeplinirea formalităţilor publicitare

 

 

SECŢ.IV CARACTERIZAREA EFECTELOR DE DREPT CIVIL ALE REORGANIZĂRII PERSOANEI JURIDICE 


Efectele de drept civil ale persoanei juridice pe baza dispoziţiilor legale care le reglementează sunt următoarele:

a) efectul creator şi extinctiv produse de reorganizare

b) efectul translativ (felul transmisiunii)

c) întinderea răspunderii persoanei juridice dobânditoare

d) transmiterea contractelor

e) data producerii efectelor reorganizării


Par.1 Efectul creator şi efectul extinctiv produse de reorganizare.


Efectul creator: al reorganizării înseamnă înfiinţarea persoanei juridice ca urmare a operaţiunii juridice care este reorganizarea.

- În cazul fuziunii se produce întotdeauna efect creator, conform art. 41 al. 1 din Decretul 31/1954

- În cazul absorbţiei nu se produce niciodată efect creator


Divizarea (totală sau parţială) poate produce efect creator, în caz de divizare efectul creator este facultativ


Efectul extinctiv al reorganizării înseamnă încetarea fiinţei persoanei juridice


In cadrul formelor reorganizării, efectul extinctiv se prezintă astfel:

. comasarea - produce întotdeauna efect extinctiv. În cadrul fuziunii îşi încetează fiinţa foate persoanele juridice fuzionate. În cazul absorbţiei încetează 

persoana juridică absorbită

. divizarea totală - produce întotdeauna încetarea persoanei juridice

. divizarea parţială - nu produce niciodată efect extinctiv


Par.II Efectul translativ (felul transmisiunii)


În cazul comasării operează o transmisiune universală, adică o totalitate de drepturi şi obligaţii patrimoniale, conform art. 46 Decretul 31/1954: "în cazul fuziunii, drepturile şi obligaţiile persoanelor juridice fuzionate trec asupra noii persoane juridice astfel înfiinţate.


În cazul absorbţiei persoana juridică dobândeşte drepturile şi este ţinută de obligaţiile persoanei juridice pe care o absoarbe.


În cazul divizării operează o transmisiune cu titlu universal. Acesta este felul transmisiunii atât în caz de divizare totală cât şi în caz de divizare parţială. Art. 47desemnează acest efect prin folosirea termenului "proporţie", care înseamnă o fracţiune din patrimoniu.


Rezultă că dacă în caz de comasare are loc o transmisiune universală, în caz de divizare operează o transmisiune cu titlu universal.


Par.III.Întinderea răspunderii persoanei juridice dobânditoare:


Pentru determinarea acestei întinderi trebuie făcută distincţia între ipoteza comasării şi cea a divizării.


În caz de comasare - indiferent dacă este vorba de absorbţie sau fuziune, persoana juridică dobânditoare, preluând o universalitate, răspunde pentru toate obligaţiile preluate, indiferent de raportul concret dintre drepturi şi obligaţii, adică activ şi pasiv. Această soluţie este prevăzută expres de art. 46 din Decretul 31/1954 şi art. 175 al. final din Legea 31/1990, sau art. 68 al. final din Legea 36/1991.


În caz de divizare - totală ori parţială - principiul este acela al răspunderii proporţionale, reglementat de art. 48 din Decretul 31/1954. Aceasta înseamnă aceeaşi cotă proporţională atât din activ cât şi din pasivul persoanei juridice divizate ce intră în patrimoniul noii persoane juridice, indiferent de întinderea acestora şi indiferent dacă pasivul persoanei juridice divizate este mai mare decât activul, acestea intră proporţional cu cota divizată în noua societate sau persoană juridică.


Par.IV Transmiterea contractelor în caz de reorganizare


În cazul comasării, contractele se transmit ca elemente ale patrimoniului supus transmisiunii universale.


În cazul divizării, potrivit art. 50 al. 2 din Decretul 31/1954, principiul aplicabil este acela al transmiterii contractului nefracţionat (executarea contractului urmând a se face de o singură persoană juridică dobânditoare). Prin excepţie, când natura contractului permite, poate avea loc şi o transmitere fracţionată a unui contract (executarea lui urmând a se face pro parte de o persoană juridică dobânditoare.


Par.V Data producerii efectelor reorganizării art. 49 distinge:


- pentru persoanele juridice supuse, înregistrării efectele nu se produc atât între părţi cât şi faţă de terţi decât prin înregistrare şi de la acea dată.


- pentru persoanele nesupuse înregistrării efectele reorganizării atât între părţi cât şi faţă de terţi se producnumai de la data aprobării de către organele competente a documentelor întocmite în acest scop: inventarul, bilanţului contabil, evidenţa şi repartizarea contractelor etc.


Soluţii derogatorii (de la cele generale de mai sus)


- art. 174-175 din Legea 31&1990 - efectele reorganizării se mai produc prin: depunerea cererii de înscriere la registrul comerţului; formularea declaraţiei despre modul cum s-a hotărât stingerea pasivului; trecerea a 3 luni de la publicarea în Monitorul Oficial, la rămânerea definitivă a hotărârii dată în opoziţia la fuziune.


- art. 67-68 din Legea 36/1991 - prevede înscrierea hotărârii de fuzionare în registrul societăţilor agricole şi afişarea ei; declaraţie asupra modului cum a fost stabilită stingerea pasivului, trecerea a o lună de la îndeplinirea formalităţilor publicitatare.

  

 

 

CAPITOLUL IV

 

ÎNCETAREA PERSOANEI JURIDICE

 


Putem defini "încetarea" persoanei juridice ca fiind sfârşitul calităţii de subiect colectiv de drept civil.


Reglementarea legală generală a acestei faze din existenţa persoanei juridice o regăsim în Decretul 31/1954, mai precis articolele 40-41 sau 43-44, iar în articolele 45, 51-53 este reglementată dizolvarea persoanei juridice de care ne vom ocupa în continuare.


Reglementarea specială a încetării diferitelor categorii de persoane juridice o regăsim în:


- Legea persoanelor juridice: Legea 21/1924 în articolele 25-30, 53-65, 81-83.


- Legea 15/1990 - art. 55 şi 57


- Legea 31/1990 - în Titlul VI - "Despre dizolvarea şi fuziunea societăţilor" şi Titlul VII - "despre lichidarea societăţilor" şi art. 222.


- Legea 36/1991 - Cap. VI - "Dizolvarea, fuziunea şi lichidarea societăţilor agricole".

 

 

 

SECŢ.I MODURI DE INCETARE A PERSOANEI JURIDICE 


Art. 40 din Decretul 31/1954 enumeră 3 moduri de încetare a persoanei juridice şi anume:


a) prin comasare (absorbţia şi fuziunea)


b) prin divizare totală, nu şi cea parţială


De aceste două moduri ne-am ocupat în capitolul precedent privind "reorganizarea"


c) prin dizolvare


Prof. Ghe. Beleiu face următoarea afirmaţie despre modurile de încetare a persoanei juridice ţinând cont că "comasarea" şi "divizarea" sunt forme ale "reorganizării", rezultă că ar fi două moduri de încetare a persoanei juridice: reorganizarea şi dizolvarea. (Drept civil - 1994, pag. 412).

 

 

 


Par.I Dizolvarea 


Doctrina cât şi legislaţia în vigoare definesc "dizolvarea" ca fiind acel mod de încetare a persoanei juridice aplicabil în cazurile prevăzute de lege şi presupunând lichidarea. Deosebiri între dizolvare şi reorganizare:


 Dizolvarea apare, deci, în cazurile anume stabilite de lege, pe când la reorganizare nu sunt prevăzute asemenea cazuri.


 Dacă dizolvarea presupune obligatoriu lichidarea persoanei juridice, reorganizarea nu presupune o asemenea fază.


 Dacă domeniul reorganizării este general, adică se aplică oricărui tip de persoană juridică, domeniul dizolvării este, în principiu, mai restrâns, referindu-se la persoanele juridice de tip asociativ.


 Felul transmisiunii este diferit, în sensul că pe când în caz de reorganizare operează, după caz, o transmisiune universală sau cu titlu universal, în caz de dizolvare operează o transmisiune cu titlu particular.

 

 

 

SECŢ II. CAUZE DE DIZOLVARE


a) - Cauze prevăzute de legea generală - Decretul 31/1954.


Conform art. 45 din Decretul 31/1954 sunt prevăzute următoarele cazuri:


I. Când termenul pentru care au fost constituite s-a împlinit.


II. Scopul a fost realizat ori nu mai poate fi îndeplinit.


III. Scopul pe care îl urmăresc, sau mijloacele întrebuinţate pentru realizarea acestuia au devenit contrare legii ori regulilor de convieţuire socială, sau urmăresc alt scop decât cel declarat.


IV. Numărul membrilor a scăzut sub limita prevăzută de lege, statut, sau contract.


Par.II Cauze prevăzute de legi speciale:


I. Legea 21/1924: - cu distincţia între asociaţiuni şi fundaţiuni, şi avem, la art. 53 - "asociaţia îşi pierde personalitatea juridică în următoarele cazuri:

1. prin deciziunea asocaţiunii atunci când adunarea generală potrivit art. 39 va fi hotărât dizolvarea

2. de plin drept - când a expirat termenul pentru care a fost constituită, sau scopul a fost realizat


 - când scopul nu mai poate fi realizat


 - când asociaţiunea din cauza de insolvabilitate nu-şi mai poate continua activitatea sa fiind nevoită să se lichideze


 - când organele de direcţie şi administraţie nu mai pot fi constituite în conformitate cu statutele asociaţiei



- când numărul asociaţilor va fi scăzut sub limita fixată de lege sau statut

3. prin judecată: - când scopul sau acţiunea asociaţiei a devenit ilicită, contrar bunelor moravuri sau ordinei publice




- când scopul se urmăreşte prin mijloace ilicite, contrar bunelor moravuri şi ordinii publice




 - când asociaţia urmăreşte alt scop decât cel pentru care a fost autorizată, sau pentru care s-a constituit şi l-a declarat



- când deciziunile adunării generale sunt luate cu violarea dispoziţiilor statutare, actelor constitutive sau legii

4. prin decizia puterii executive, în cazurile prevăzute de art. 25 şi 26, cu referire la fundaţiile şi asociaţiile între vii.


Art. 81 din Legea 21/1924 dispune: "personalitatea fundaţiunii" încetează în următoarele cazuri:


1. De plin drept 

- când scopul ei se găseşte îndeplinit

- când scopul ei nu mai poate fi realizat

- când fundaţiunea a devenit insolvabilă 


2. Prin judecată şi prin deciziunea puterii executive, în cazurile prevăzute de art. 25 şi 26.

 

 

 

Par.III Cazuri de dizolvare a societăţilor comerciale

prevăzute de Legea 31/1990


Legea 31/1990 prevede la art. 169 următoarele cazuri de dizolvare:


a) trecerea timpului stabilit pentru durata societăţii;


b) imposibilitatea realizării obiectului societăţii sau realizarea acestuia;


c) hotărârea adunării generale;


d) falimentul, reglementat de Legea 64/1995;


e) reducerea capitalului social prevăzutde art. 110 sau micşorarea lui dacă asociaţii nu decid completarea lui (când se pierde 1/2 din capitalul social);


f) societăţile pe acţiuni se dizolvă când numărul asociaţilor a scăzut sub cinci, iar în termen de 6 luni nu a fost completat.


Dizolvarea trebuie înscrisă în registrul comerţului şi publicată în Monitorul Oficial, în afară de cazul când a expirat timpul pentru care s-a stabilit durata societăţii prevăzut la art. 169 lit. "a". Când hotărârea de dizolvare a societăţii comerciale a fost pronunţată de justiţie ea se publică în Monitorul Oficial şi se înscrie în registrul comerţului, în termen de 15 zile de la data rămânerii definitive a sentinţei, iar când hotărârea s-a data de către Adunarea Generală se respectă condiţiile de formă şi publicitate conform dispoziţiilor art. 153 din Legea 31/1990.


Art. 170 din Legea 31/1990 prevede alte cazuri de dizolvare, şi anume:


- la societăţile în nume colectiv şi cu răspundere limitată dizolvarea are loc prin: faliment, incapacitate, excludere, retragere sau moartea unuia dintre asociaţi, când datorită acestor cauze numărul asociaţilor s-a redus la unul singur şi nu există clauză de continuare cu moştenitorii, în afară de situaţiile prevăzute de art. 210 şi 211 când există societate (s.r.l.) cu unic asociat


- la societatea în comandită simplă sau comandită pe acţiuni dacă este un singur asociat comanditat, moartea sa atrage dizolvarea societăţii dacă nu există clauză de continuare a acesteia cu moştenitorii. Societatea se dizolvă, de asemenea, şi prin incapacitate, excluderea, retragerea sau falimentul singurului comanditat. Excluderea, conform art.165 are loc în următoarele cazuri:


a) când asociatul pus în întârziere nu aduce aportul la care s-a obligat;


b) când asociatul este declarat în stare de faliment sau incapacitate legală;


c) sau când se amestecă fără drept în administraţie sau când contravine dispoziţiilor art. 50 şi 52, dacă face acte fără consimţământul celorlalţi asociaţi;


d) când se foloseşte semnătura socială sau capitolul social în folosul său sau al altora, ori când comite fraudă.


La societăţile în comandită simplă cu un singur asociat comanditar, moartea acestuia produce dizolvarea societăţii, dacă nu există clauză de continuare a acesteia cu moştenitorii. Societatea se dizolvă şi prin retragerea, excluderea sau falimentul singurului comanditar.

SECŢ.III CLASIFICAREA CAUZELOR DE DIZOLVARE 


Par 1. După modul cum operează dizolvarea, distingem:


I. Cauze care duc la dizolvarea de drept a persoanei juridice (art. 45 din D.-L. 31/1954) al. 2, lit. a), b) şi d) şi art. 53 din Legea 21/1924.


II. Cauze care produc dizolvarea numai dacă există un act al organului competent: Adunarea Generală a persoanei juridice, instanţa judecătorească, sau Guvernul. Acest caz este prevăzut de art. 45 al. 2 lit. e) din D.-L. 31/1954, art. 53 din Legea 21/1924 sau art. 64 alin. 2 din Legea 36/1991 privind societăţile agricole.


Par.II In funcţie de natura ori caracterul lor, cauzele de dizolvare pot fi:


I. Cauze de dizolvare forţată, ori silită, în cazul în care obiectul ori mijloacele de realizare a obiectului de activitate al persoanei juridice au devenit ilicite, ori imorale.


II. Cauze de dizolvare voluntară, din această categorie fac parte majoritatea cauzelor de dizolvare.


Această clasificare prezintă utilitate sub două aspecte: 1. al organului competent să hotărască dizolvarea, şi 
2. al soartei bunurilor după dizolvarea persoanei juridice.


Par.III După criteriul vocaţiei lor distingem între:


I. cauze generale, şi 


II. cauze speciale sau specifice de încetare a persoanei juridice


Cauzele generale, adică cele aplicabile oricărei persoane juridice care poate înceta prin dizolvare. În această categorie se încadrează majoritatea cauzelor de dizolvare.


Cauzele speciale sau specifice pot fi:


1. retragerea autorizaţiei pentru persoanele juridice autorizate (reprezentanţe juridice străine din România), (conform prevederilor D.-L. 122/1990) sau societăţile de asigurare, conform Legii 47/1991.


2. moartea, incapacitatea, retragerea ori falimentul unui asociat, în cazurile prevăzute de Legea 31/1990.

 

 

 

 

 

SECŢ. IV EFECTELE DIZOLVĂRII


Par.1 Caracterizare generală:


Art. 51 din Decretul 31/1954 cuprinde reglementarea generală a efectelor dizolvării şi anume: "prin efectul dizolvării, persoana juridică intră în lichidare, în vederea realizării activului şi a plăţii pasivului. Art. 52 şi 53 se referă la soarta bunurilor rămase după lichidare. Acestea vor primi destinaţia arătată prin actul de înfiinţare ori statut sau prin hotărârea luată cel mai târziu la data dizolvării de organele chemate a o decide". 


În lipsa unei astfel de prevederi bunurile rămase după lichidare "vor fi atribuite de organul competent unei persoane juridice cu scop identic sau asemănător", iar potrivit articolului 53; "în cazul în care persoana juridică este dizolvată pentru că scopul sau mijloacele întrebuinţate pentru realizarea acestuia au devenit contrare legii ori potrivnice regulilor de convieţuire socială, bunurile rămase după lichidare trec la stat".


Par.II Reglementare specială a efectelor dizolvării:


a) - Legea 21/1924 - art. 27-30, art. 54-65 şi art.82-83;


b) - Legea 31/1990 - Titlul VII şi art. 172 şi 173 din Titlul VI;


c) - Legea 36/1991 - la art. 69-77;


d) - Legea 18/1991 - lichidarea C.A.P-urilor: art. 13, 15, 17, 23, 24, 26, 27 şi 28;


e) - H.G. 453/1991 - "privind constituirea, atribuţiile şi funcţionara comisiilor de lichidare a patrimoniului uniunilor judeţene,a Sectorului agricol Ilfov şi a Uniunii Naţionale a Cooperativelor Agricole de Producţie".


1) Legea 21/1924


Se referă în art. 27-30 la destinaţiunea patrimoniului persoanei juridice aflată în lichidare. Astfel, art. 27 menţionează la al. 1: "oricare ar fi cauza încetării personalităţii juridice sau retragerii autorizaţiunii, patrimoniul persoanei juridice va primi destinaţiunea indicată în actul de fondaţiune, în statute sau în hotărârea adunării generale luată înainte de dizolvare".


În al. 2 se menţionează: "nici într-un caz însă adunarea generală nu poate atribui bunurile rămase decât unei alte persoane juridice de drept privat din ţară cu scop identic, sau similar, sau persoanei juridice de drept public, reprezentând în stat interesele servite de persoana juridică desfiinţată".


În alineatul 3 din art. 27 se menţionează:


"în lipsa unei indicaţiuni statutare, sau a unei hotărâri a adunării generale, contrarii dispoziţiilor de mai sus, bunurile rămase vor trece în patrimoniul asociaţiunii sau fondaţiunii de drept privat, ori public cu scop analog sau similar ce se va hotărî de comisiunea persoanelor juridice de pe lângă ministerul justiţiei, luându-se avizul ministrului, sub autorizaţia şi controlul căruia cădea persoana juridică desfiinţată".


Principalele reguli privind conţinutul lichidării sunt cuprinse în art. 56-65 din Legea 21/1924.


Astfel, art. 54 prevede că: "în cazurile de dizolvare prevăzute de art. 53 al. 1, lichidarea se face de organele de direcţiune şi administraţiune sau de persoanele numite de adunarea generală".


În caz de dizolvare judiciară, lichidatorii se vor numi prin sentinţa care hotărăşte dizolvarea.


Potrivit art. 55: "lichidatorii sunt obligaţi a îndeplini toate formalităţile cerute de legea de faţă pentru înscrierea şi publicarea lichidării asociaţiunii".


Publicaţiile de lichidare vor arăta:


a) numele lichidatorilor şi imobilul în care şi-au instalat birourile, dacă localul fostei administraţiuni nu va putea fi păstrat;


b) invitaţiunea creditorilor la producerea creanţelor lor.


Creditorii cunoscuţi trebuie să fie invitaţi şi prin notificaţiuni individuale.


Publicaţiunea va fi socotită îndeplinită după 5 zile libere de la ultima inserţiune.


Art. 56 dispune că: "îndată după intrarea lor în funcţiune lichidatorii sunt obligaţi ca, în unire cu organele de direcţiune şi administraţiune ale asociaţiunii să facă bilanţul şi inventarul cererii, din care să constate exact situaţiunea activului şi pasivului.


Atât inventarul cât şi bilanţul vor fi contrasemnate de lichidatorii şi reprezentanţii direcţiunii şi administraţiunii în lichidare.


Lichidatorii vor ţine un registru-jurnal pentru toate operaţiunile relative de lichidare. Direcţiunea şi administraţiunea vor indica şi încredinţa lichidatorilor registrelor şi actele asociaţiunii.


Odată cu numirea lichidatorilor încetează mandatul organelor de direcţiunea şi administraţiune".


În art. 58 se prevede: "lichidatorii sunt obligaţi să continue afacerile în curs, să încaseze creanţele, să plătească pe creditorii şi, dacă pentru aceasta necesarul este insuficient, să transforme şi restul activului în bani, procedând mai întâi, prin licitaţiune publică a averii mobile.


Lichidatorii pot face operaţiuni noi necesare lichidării afacerilor în curs".


În art. 60 se prevede că: "lichidatorii nu pot încheia operaţiunile şi remite celor în drept contul gestiunii, decât după expirarea unui an de la publicarea dizolvării asociaţiunii".


Lichidatorii care vor contraveni unor astfel de obligaţii "vor fi solidari responsabili faţă de creditori pentru daunele ce le vor fi cauzat prin culpa lor", se arată în art. 61. Ei sunt "supuşi regulilor mandatului" atât faţă de asociaţiune cât şi faţă de asociaţi, conform art. 62.


După terminarea lichidării, conform art. 63, lichidatorii "sunt obligaţi să facă bilanţul, să-l depună la grefa tribunalului, la ministerul competent şi totodată să-l publice în Monitorul Oficial şi în ziarele cele mai răspândite. Afară de aceasta, afişe anunţând terminarea lichidării şi depunerea bilanţului se vor lipi în sala tribunalului, la primărie şi pe uşa imobilului administraţiunii.


Lichidatorii vor mai depune la grefa tribunalului şi la ministerul competent un memoriu descriind toate operaţiunile de lichidare şi rezultatul lor.


Ei vor depune tribunalului şi registrul lor jurnal".


În art. 64 se menţionează:


"Dacă în termen de 30 de zile libere de la publicarea bilanţului în Monitorul Oficial nu se va ivi nici o contestaţie, bilanţul se va considera definitiv aprobat şi lichidatorii vor trebui, cu autorizarea tribunalului să remită celor ăn drept bunurile şi sumele rămase la lichidare, dimpreună cu toate registrele şi toate actele asociaţiunii şi lichidării.


Numai după aceasta lichidatorii vor fi consideraţi ca descărcaţi".


2) Legea 31/1990 - privind societăţile comerciale


Procedura lichidării judiciare privind societăţile comerciale are anumite particularităţi distincte după cum este vorba despre societăăţi în nume colectiv, în comandită simplă sau pe acţiuni, comandită pe acţiuni sau cu răspundere limitată.


În capitolul 1 al titlului VII sunt stabilite reguli generale privind lichidarea societăţilor comerciale, respectiv art. 176-184 din Legea 31/1990.


Aceste reguli generale sunt identice cu cele cuprinse în Legea 21/1924, însă cu unele particularităţi. Astfel, art. 176 al. 4 prevede: "în afară de dispoziţiile prezentului titlu, se aplică societăţilor în lichidare regulile stabilite prin contractul de societate, statut şi prin lege, în măsura ăn care nu sunt incompatibile cu lichidarea", iar în al. 5: "toate actele emanând de la societate trebuie să arată că aceasta este în lichidare".


În art. 172 se prevede, de altfel, în mod expres faptul că: "societatea fiind dizolvată, trebuie să înceapă procedura de lichidare, dacă actele constitutive, adunarea generală, autoritatea judecătorească care a pronunţat dizolvarea nu dispune altfel".


Procedura numirii lichidatorilor prevăzute la art. 176 şi 177 este identică regulilor prevăzute de Legea 21/1924. O particularitate esenţială însă este cuprinsă în art. 177 al. 5, şi anume:


"Lichidatorii îţi îndeplinesc mandatul lor sub controlul cenzorilor".


Importanţa pentru capacitate civilă a societăţii aflată în lichidare o prezintă prevederile art. 178: "în afară de puterile conferite de asociaţi, cu aceeaşi majoritate cerută pentru numirea lor, lichidatorii vor putea:


a) să dea în judecată şi să fie acţionaţi în interesul lichidării;


b) să execute şi să termine operaţiile de comerţ referitoare la lichidare;


c) să vândă prin licitaţie publică, imobilele şi orice avere mobiliară a societăţii; vânzarea bunurilor nu se va putea face în bloc;


d) să facă tranzacţii;


e) să lichideze şi să încaseze creanţele societăţii;


f) să contracteze obligaţii cambiale, să facă împrumuturi neipotecare şi să îndeplinească orice acte necesare.


Ei nu pot însă, în lipsă de dispoziţii speciale, în contractul de societate, statut sau în actul lor de numire, să constituie ipoteci asupra bunurilor societăţii, dacă nu pot fi autorizaţi de instanţă, cu avizul cenzorilor.


Lichidatorii ce întreprind noi operaţii comerciale ce nu sunt necesare lichidării sunt răspunzători personal şi solidar de executarea lor".


Conform art. 179: "lichidatorii nu pot plăti asociaţilor nici o sumă, în contul părţilor ce li s-ar cuveni din lichidare, înaintea achitării creditelor societăţii.


Asociaţii vor putea cere însă ca sumele reţinute să fie depuse în conformitate cu dispoziţiile art. 165 al. 1 şi să facă repartizarea asupra acţiunilor sau părţilor sociale chiar în timpul lichidării, dacă, afară de ceea ce este necesar pentru îndeplinirea tuturor obligaţiilor societăţii, scadente sau care ar ajunge la scadenţă, mai rămâne un disponibil de cel puţin 10 la sută din cuantumul lor.


Împotriva deciziilor lichidatorilor, creditorii societăţii pot face opoziţie conform dispoziţiilor art. 154".


Art. 180 prevede: "lichidatorii care probează, prin prezentarea bilanţului, fondurile de care dispune societatea nu sunt suficiente să acopere pasivul exigibil, trebuie să ceară sumele necesare asociaţilor care răspund nelimitat sau celor care nu au efectuat integral vărsămintele, dacă aceştia sunt obligaţi să le procure, după forma societăţii, sau dacă sunt debitori faţă de societate pentru vărsămintele neefectuate la care au obligaţia în calitate de asociaţi".


De asemenea, dacă lichidatorii achită din datoriile societăţii cu proprii lor bani, ei nu vor putea să exercite împotriva societăţii drepturi mai mari decât acelea ce aparţineau creditorilor plătiţi.


Creditorii societăţii au dreptul de a exercita contra lichidatorilor acţiunile ce decurg din creanţele ajunse la termen până la concurenţa bunurilor existente în patrimoniul societăţii şi numai după aceea de a se îndrepta împotriva asociaţilor pentru plata sumelor datorate din valoarea acţiunilor subscrise sau din aceea a aporturilor la capitalul societăţii.


După terminarea lichidării, potrivit art. 183 "lichidatorii trebuie să ceară radierea societăţii din registrul comerţului".


Lichidarea nu liberează pe asociaţi şi nu împiedică declararea în stare de faliment a societăţii.


Registrele şi actele societăţii în nume colectiv, în comandită simplă, în comandită pe acţiuni sau cu răspundee limitată ce nu vor fi necesare vreunuia dintre asociaţi se vor depune la asociatul desemnat de majoritate.


La societăţile pe acţiuni sau în comandită pe acţiuni, acestea vor fi depuse la registrul comerţului, unde orice parte interesată va putea lua cunoştinţă de ele, cu autorizarea instanţei.


Registrele tuturor societăţilor vor fi păstrate timp de cinci ani.


Reguli speciale:


1. La societăţile în nume colectiv, comandită simplă sau cu răspundere limitată numirea lichidatorilor se face potrivit art. 185 "de către toţi asociaţii în unanimitate". Dacă nu este întrunită unanimitatea numirea se va face de către instanţă la cererea oricărui asociat.


Lichidatorii, potrivit art. 186 "trebuie să întrunească bilanţul de lichidare şi să propună repartizarea activului între asociaţi", după terminarea lichidării. Asociatul nemulţumit poate face opoziţie în instanţă, în termen de 15 zile de la notificarea bilanţului şi a proiectului de repartizare.


Faţă de problemele repartizării lichidatorii pot rămâne străini.


După expirarea termenului de 15 zile, sau rămânerea definitivă a sentinţei prevăzute la al. 3 din art. 186, bilanţul şi repartizarea se consideră aprobate şi lichidatorii sunt liberaţi.


2. La societăţile pe acţiuni şi în comandită pe acţiuni, sunt aplicabile dispoziţiile cuprinse în art. 187-193.


La aceste societăţi numirea lichidatorilor se face de adunarea generală care hotărăşte lichidarea, dacă se întruneşte majoritatea necesară pentru modificarea statutului. Când nu este întrunită această majoritate, numirea se va face de către instanţă, la cererea unuia dintre asociaţi sau administratori, cu citarea societăţii.


Art. 188 menţionează: "Administratorii vor prezenta lichidatorilor o dare de seamnă asupra gestiunii pentru timpul trecut de la ultimul bilanţ aprobat şi până la începerea lichidării". Când unul sau mai mulţi administratori sunt numiţi lichidatori, darea de seamnă asupra gestiunii administratorilor, se va depune, potrivit art. 189, la registrul comerţului şi se va publica în Monitorul Oficial, împreună cu bilanţul final de lichidare".


Orice acţionar are dreptul să intervină în instanţă, iar hotărârea va fi opozabilă şi acţionarilor neintervenienţi.


Dacă lichidarea se prelungeşte peste durata exerciţiului financiar lichidatorii sunt obligaţi să întocmească bilanţul anual, conformându-se dispoziţiilor legii, contractului de societate şi statului.


După terminarea lichidării, lichidatorii întocmesc bilanţul final, arătând, potrivit art. 191 "partea ce se cuvine fiecărei acţiuni din repartizarea activului societăţii". Bilanţul semnat de lichidatori şi însoţit de raportul cenzorilor se va depune, pentru a fi menţionat, la registrul comerţului, şi se va publica în Monitorul Oficial.


Orice acţionar va putea face opoziţie conform art. 189. Dacă nu se face opoziţie în termenul prevăzut la art. 189 al. 3 bilanţul se considră aprobat de toţi acţionarii, iar lichidatorii sunt liberaţi sub rezerva repartizării activului societăţii. Independent de expirarea termenului chitanţa de primire a celei din urmă repartiţii ţine loc de aprobare a contului şi a repartiţiei făcute fiecărui acţionar.


Potrivit art. 193: "sumele cuvenite acţionarilor, neîncasate în 2 luni de la publicarea bilanţului, vor fi depuse conform art. 173 al. 1, cu arătarea numelui şi prenumelui acţionarului sau numerelor acţiunilor dacă ele sunt la purtător". 


Plata se face persoanei arătate sau posesorului acţiunilor, reţinându-se titlul.

 


3) Legea 36/1991: 


In caz de dizolvare a societăţii, lichidarea acesteia se va face de către doi lichidatori numiţi de adunarea generală iar în cazul art. 64 lit. f) de judecătorie - art.69 din Legea 36 per 1991.


Numirea lichidatorilor, precum şi revocarea lor trebuie înscrisă la judecătorie odată cu hotărârea de dizolvare .


Toate actele emanate de la o societate agricolă dizolvată trebuie să arate că ea este "în lichidare".


Lichidatorii, îndată după intrarea în funcţie, sunt datori ca, împreună cu administratorii societăţii, să încheie inventar şi un bilanţ semnat şi de unii şi de alţii, care să constate exact situaţia activului şi pasivului societăţi - art.72.


Drepturile şi obligaţiile lichidatorilor sunt similare dispoziţiilor cuprinse în Legea 21/1924 şi 31/1990.


Bilanţul semnat de lichidatori, însoţit de raportul cenzorilor va fi depus la grefa judecătoriei, care va face de îndată menţiune despre această depunere în registrul societăţilor agricole - art.75.


Timp de 30 de zile de la menţiunea mai sus arătată , orice asociat poate să facă opoziţie la judecătorie, citându-se lichidatorii.


După expirarea celor 30 de zile toate opoziţiile se vor întruni şi soluţiona printr-o singură hotărâre.


Hotărârea este definitivă şi are autoritate de lucru judecat şi faţă de cei care nu au făcut opoziţie.


După trecerea termenului de 30 de zile fără să se fi făcut opoziţie, bilanţul se socoteşte aprobat de toţi asociaţii, lichidatorii sunt liberaţi sub rezerva distribuirii activului între asociaţi.


Nici repartiţia între asociaţi, nici vreun avans nu poate avea loc înainte să se fi împlinit 6 luni de la afişarea hotărârii de dizolvarea societăţii şi numai după ce bilanţul final a rămas definitiv în modul arătat în alineatul precedent".


Sumele cuvenite asociaţilor se vor depune la CEC dacă în termen de două luni de la exigibilitatea lor aceştia nu s-au prezentat spre a le ridica.


Sumele ce nu au fost reclamate de creditori, sau care din orice motive, nu s-au putut achita, se vor depune la CEC, arătându-se pentru fiecare creditor ce anume sume i se cuvin.


În art. 77 se prevede că: "după terminarea repartiţiei între asociaţi şi depunerea sumelor la CEC registrele societăţii trebuie depuse şi conservate la judecătorie timp de 10 ani.


Lichidatorii vor cere radierea societăţii din registrul societăţilor agricole". 


4) Legea 18/1991:


- se referă la lichidarea C.A.P.-urilor


Terenurile aparţinând C.A.P.-urilor situate în extravilanul localităţilor, devin proprietatea agricultorilor, sau după caz a moştenitorilor acestora, corespunzător suprafeţelor aduse sau preluate în orice mod în patrimoniul cooperativei.


Dacă suprafeţele sunt insuficiente pentru împroprietărire sau reîmproprietărire atribuirea se face prin reducerea unei cote proporţionale rezultată din scăderea suprafeţelor legal folosite în alte scopuri din suprafaţa totală iniţială şi proporţional cu categoriile de folosinţă agricolă existente.


Nu vor fi afectaţi deţinătorii de suprafeţe care au proprietăţi mai mici de 1 ha.


Suprafeţele ocupate cu plantaţii pomicole, viticole, sere, heleştee, amenajări piscicole, pepiniere, construcţii administrative şi agrozootehnice precum şi cele necesare bazei furajere aferente capacităţilor de producţie zootehnice existente în cooperative, pot reprezenta, pe baza opţiunii proprietarilor, aport la constituirea unor forme de asociere de tip privat cu sau fără personalitate juridică".


Terenurile neatribuite rămân la dispoziţia comisiei de împroprietărire, acestea trecând în domeniul privat al statului. Ele pot fi la dispoziţia celor care vor să întemeieze sau să dezvolte plantaţii agricole, prin închiriere, concesiune sau vânzare în condiţiile legii.


În vederea administrării acestor terenuri se va înfiinţa Agenţia pentru Dezvoltare şi Amenajare Rurală (ADAR).


Art. 26 al. 2 dispune că: la desfiinţarea cooperativei agricole de producţie, o comisie de lichidare constituită în termen de 15 zile de la intrarea în vigoare a Legii 18/1991, prin decizia prefecturii, la propunerea primăriei, va proceda în termen de 9 luni de la desfiinţarea cooperativei la realizarea activului şi la plata pasivului, în condiţiile prevăzute de lege".


La expirarea termenului prevăzut la art. 26, comisiile vor prezenta bilanţul de lichidare şi raportul explicativ organului de specialitate al prefecturii sau primăriei municipiului Bucureşti, învestit cu atribuţii de control financiar, potrivit legii, pentru descărcare.


La art. 28 se prevede: "constituţiile agrozootehnice, atelierele de industrie mică, maşinile, utilajele şi alte asemenea mijloace fixe, ce au aparţinut C.A.P-ului desfiinţat, precum şi terenurile desub acestea, ca şi acelea necesare utilizării lor normale, plantaţiile de vii, pomi şi animalele devin proprietatea membrilor asociaţiilor de tip privat, cu personalitate juridică dacă se vor înfiinţa.


Dacă nu se constituie asemenea asociaţii, bunurile şi animalele prevăzute la al. 1 se vor vinde prin licitaţie publică persoanelor fizice sau juridice, urmând ca din preţul realizat să se achite datoriile de orice fel ale fostei cooperative. Fac excepţie bovinele, ovinele precum şi plantaţiile de vii şi pomi care vor fi atribuite foştilor cooperatori.


În termen de 9 luni de la dizolvarea C.A.P.-ului se vor stabili drepturile băneşti ce revin fiecărui fost membru cooperator de către comisia de lichidare. Aceştia vor primi cota cuvenită din valorificarea prin licitaţie a bunurilor comune proporţional cu suprafaţa de teren adusă în cooperativă, în echivalent arabil şi volumul valoric de muncă efectuat.


Bunurile prevăzute la al. 1 care nu se vând în termen de un an de la data desfiinţării cooperativei trec în proprietatea privată a comunelor, oraşelor şi municipiilor unde acestea sunt situate, fără nici o despăgubire şi în administrarea primăriilor.


Construcţiile afectate unei utilizări sociale sau culturale trec fără plată, în regim de drept public, în proprietatea comunelor, oraşelor sau municipiilor şi în administrarea primăriilor.


5) H.G. 453/1991 - "privind constituirea, atribuţiile şi funcţionarea comisiilor de lichidare a patrimoniului uniunilor judeţene şi S.A.I. şi Uniunile Naţionale a C.A.P.-urilor" - cuprinde dispoziţii asemănătoare Legii 18/1991 sau Legii 21/1924, Legii 36/1991 coroborate cu H.G. 131/1991.

 

 

 

 

 

 

 

 

SECŢ.5 LICHIDAREA JUDICIARĂ

 


Par.1 Procedura falimentului prevăzută în 



Codul comercial român de la 1887


Art. 695 din Codul comercial prevede: "Comerciantul care a încetat plăţile pentru datoriile sale comerciale este în faliment".


Procedura falimentului poate fi iniţiată pe 3 căi:


a) declaraţia debitorului (art. 703 Cod comercial);


b) la cererea oricărui creditor a cărui creanţă are o cauză comercială (art. 704);


c) din oficiu, de către instanţă (705)


Competenţa de a declara falimentul aparţine tribunalului din circumscripţia căruia se află domiciliul sau sediu comerciantului (art. 702 Cod comercial). Pentru regiile autonome, instanţa judecătorească competentă este Tribunalul judeţean, în materia falimentului.


Când prin aceeaşi acţiune tribunalul este investit cu o cerere de declarare a falimentului şi cu o cerere de obligare la rambursarea unui credit bancar se va dispune disjungerea, cele două cereri urmând a fi soluţionate separat.


Sentinţa de declarare a falimentului are caracter constitutiv de drepturi, prin ea transformându-se starea de fapt de insolvenţă , într-o stare de drept falimentul.

 


Par.II Obiectivele falimentului


-Constatarea, conservarea şi reîntregirea activului patrimoniului falitului.


-Stabilirea pasivului aceluiaşi patrimoniu şi identificarea creditorilor.


- Căutarea unor soluţii amiabile pentru redresarea debitorului şi 


 concomitent cu plata datoriilor acestuia, în caz de nereuşită lichidarea activului şi plata drepturilor creditorilor în mod echitabil


Procedura falimentului se aplică:


a) numai persoanelor fizice şi juridice a căror calitate de "comerciant" este determinată conform art. 7 Cod comercial şi art. 1 al. 2 din Legea 26/1990;


b) numai comercianţilor care se află în incapacitate de plată (insolvenţă);


c) plăţile care nu pot fi efectuate sunt obligaţii comerciale conform art. 3 şi 4 din Codul comercial.

 

 

 


Par.III Rolul protagoniştilor falimentului


Procedura falimentului atribuie rol pasiv debitorului şi un rol activ celorlalţi 3 protagonişti: judecătorul sindic, adunarea creditorilor şi tribunalul.


Judecătorul sindic:


- este învestit cu două categorii de atribuţiuni: jurisdicţionale şi de administrare.


1. Atribuţii jurisdicţionale:


- verifică creanţele în contradictoriu cu cei interesaţi (art. 722). În cazul contestaţiei judecătorul sindic se pronunţă prin sentinţă, în primă instanţă dacă valoarea creanţei este mai mică de zece milioane lei. Dacă depăşeşte această sumă, competenţa revine tribunalului.


- se pronunţă prin ordonanţă în contradictoriu cu falitul şi cu creditorii asupra cererilor necontestate de revendicare şi a cererilor de revendicare contestate dacă valoarea acestora nu depăşeşte zece milioane lei. Pot fi revendicate pe această cale titlurile de credit remise falitului şi mărfurile predate sau nepredate (art. 812-815 Cod comercial).


- discută cu creditorii cererea de moratoriu (art. 835).


- participă la judecarea de către tribunal a cererii de moratoriu (art. 837 Cod comercial) şi prezidează adunarea creditorilor pentru concordat (art. 847 şi următorul).


- se pronunţă prin ordonanţă asupra sumelor care se rezervă creditorilor ale căror creanţe nu au fost trecute în bilanţ pentru că nu au fost admise la pasivul falimentului din momentul repartiţiei (art. 821). Ordonanţa, executorie de drept, este supusă apelului.


- întocmeşte situaţia repartiţiei sumelor rezultate din lichidarea activului şi o supune aprobării tribunalului (art. 820).


2. Atribuţii de administrare:


- exercită acţiunile falitului şi i se substituie în acţiunile îndreptate contra acestuia, inclusiv acţiunile pauliene (art. 717, 725), sau cele pentru rezilierea locaţiunii (art. 721), pentru retragerea bunurilor date în gaj sau pentru vânzarea gajului (art. 782).


- inventariază şi sigilează averea falitului, asigură depozitarea şi paza bunurilor, valorilor şi a registrelor (art. 743-756).


- verifică bilanţul întocmit de falit sau întocmeşte acest bilanţ în locul falitului;


- convoacă pe falit pentru examinarea şi semnarea registrelor (art. 757);


- încasează creanţele falitului şi efectuează actele de conservare a drepturilor acestuia (758);


- încheie tranzacţii cu aprobarea tribunalului (805);


- deschide corespondenţa falitului (759);


- convoacă pe creditori şi prezidează adunarea acestora (938);


- propune tribunalului măsuri privind mijloacele de subzistenţă ale debitorului (art. 762);


- lichidează activul falimentului în condiţiile reglementate prin dispoziţiile art. 803 Cod comercial. Evaluarea bunurilor se face de către experţii numiţi de tribunal.

 

 

SECŢ.VI MODIFICAREA IMPLICITĂ A PROCEDURII FALIMENTULUI REGLEMENTATĂ PRIN LEGEA 76 PER 1992 Şi PRIN ORDONANŢELE GUVERNULUI ROMÂNIEI 

NR. 23/1993 Şi NR. 13/1995


Legea nr. 76/1992 reglementează regimul plăţilor agenţilor economici, prevenirea incapacităţii de plată şi a blocajului financiar.


Această lege modifică implicit procedura falimentului reglementată de Codul Comercial. Astfel, avem:


1. Introducerea unei proceduri prealabile obligatorii în sarcina crditorilor şi a unor termene de graţie în favoarea debitorilor:


 Constatarea incapacităţii de plată


În acest caz, sunt consideraţi că se află în incapacitate de plată toţi agenţii economici indiferent de forma de proprietate care au plăţi restante a căror scadenţă a depăşit 30 de zile calendaristice (conform art. 10 din Legea 76/1992).


 Termenul legal de graţie este de 6 luni de la constatarea incapacităţii de plată - conform Ordonanţei Guvernului nr. 23 din 25 august 1993.


2. Dreptul creditorului de a urmări individual creanţa, conform procedurii de drept civil a executării silite, în perioada de 6 luni stabilită prin Ordonanţa 23/1993.


 In art. 12 al Legii 76/1992 este enumerată ordinea de urmărire începând cu contul bancar şi disponibilităţile din cont până la creanţele şi componentele patrimoniale de orice fel aflate în circuitul civil.


3. Obligaţia creditorului de a-şi exercita dreptul conform dispoziţiilor art. 12 Legii 76/1992 în termenul de graţie de 6 luni acordat debitorului.


4. Introducerea măsurilor preventive şi de redresare.


 Aceste măsuri sunt în scopul prevenirii "incapacităţii de plată", care ar putea duce la declararea falimentului.


Printre măsurile preventive putem aminti:


a) Regimul legal obligatoriu al plăţilor agenţilor economici (art. 6 şi 9 din Legea 76/1992);


b) Stabilirea unor obligaţii în sarcina consiliilor de administraţie ale agenţilor economici;


c) Implicarea Ministerului Finanţelor şi Băncii Naţionale în prevenirea incapacităţii de plată, în redresarea sau după caz în declanşarea procedurii falimentului agenţilor economici;


d) Atribuţiile F.P.S. şi F.P.P. în legătură cu redresarea sau, după caz, declararea falimentului agenţilor economici cu capital majoritat de stat.


Par.II Măsuri reglementate de Ordonanţa 13/1995:


a) Instituirea regimului special de supravegherea economico-financiară (art. 2-6);


b) Concilierea cu creditorii (art. 7-8);


c) Amânarea plăţii datoriilor şi suspendarea curgerii dobânzilor şi a penalităţilor de întârziere (art. 9);


d) Emiterea cambiilor pentru datoriile scadente şi neachitate până la 3 februarie 1995 (art. 11);


e) Reeşalonarea creditelor bancare (art. 13);


f) Transformarea drepturilor de creanţă ale băncilor înaport de capital la societăţile comerciale (art. 14);


g) Acordarea unor noi credite bancare, cu sau fără garanţia statului (art. 15);


h) Amânarea şi eşalonarea plăţii şi impozitelor şi a taxelor datorate bugetului de stat şi bugetelor locale precum şi a altor obligaţii de plată (art. 17);


i) Fond de redresare financiară (art. 18);


j) Imputarea pierderilor şi a creanţelor neîncasate asupra patrimoniului sau capitalului social;


k) Privatizarea, dizolvarea ori reorganizarea unor agenţi economici (art. 19 al. 2);


l) Alte măsuri de redresare (art. 21, 22)

 

 

 

SECŢ.III PROCEDURA LICHIDĂRII JUDICIARE LEGEA 64 DIN 29 IUNIE 1995


Par.1 Domeniul de aplicare al Legii 64/1995:


 Această lege se aplică comercianţilor persoane fizice şi societăţilor cu capital privat de stat sau de stat şi privat, dar nu şi regiilor autonome, nici organizaţiilor cooperatiste.


 Nu se aplică tuturor persoanelor a căror calitate de comerciant este determinată conform dispoziţiilor art. 7 Cod comercial şi ale art. 1 al. 2 al Legii 26/1990.


Legea se aplică numai comercianţilor persoane fizice şi societăţi comerciale care nu mai pot face faţă datoriilor lor comerciale.


Procedura reglementată de Legea 64/1995 poate fi iniţiată la cererea debitorului, la cererea creditorilor sau la cererea camerei de comerţ şi industrie (art. 19).


Este eliminată posibilitatea de autoinvestire a tribunalului, conform art. 705 Cod comercial sau atribuirea dreptului de a investi instanţa camerei de comerţ şi industrie teritorială.


Conform art. 2 al Legii 64: "obiectul legii este instituirea unei proceduri de reorganizare având ca scop redresarea debitorului şi plata pasivului, sau lichidarea averii debitorului", pe cale judiciară, bineînţeles.


De aici se desprind 2 concluzii:


a) Unicitatea procedurii pentru toţi debitorii;


b) Dublul scop al acestei produceri:


 
I. Redresarea debitorului şi plata datoriilor sale către creditori, sau


 
II. Lichidarea averii debitorului


De aceea, numai dacă nu este posibilă redresarea, se trece la a doua fază de lichidare judiciară. Este preferată soluţia continuării întreprinderii în baza unui plan de reorganizare, graţie sacrificiului creditorilor. Impunându-li-se un sacrificiu imediat se speră că se va obţine un avantaj nu numai pentru colectivitate ci şi pentru creditori pentru că ei vor dispune în continuare de un furnizor sau de un beneficiar.

 

 

 


Par.II Lichidarea averii debitorului 


La propunerea judecătorului sindic Tribunalul va numi un lichidator conform art. 97 din Legea 64/1995.


Tribunalul, conform art. 72 din Legea 64/1995 dispune lichidarea judiciară în următoarele situaţii:


a) Atunci când, prin cererea introductivă debitorul îşi manifestă intenţia de a intra în lichidarea judiciară - art.20, 21;


b) Dacă nu este confirmat de tribunal nici un plan - art. 65 al. 2;


c) Ca urmare a hotărârii tribunalului de încetare a reorganizării şi trecere la lichidarea averii debitorului - art. 67 al. 1;


d) Drept consecinţă a aprobării de către tribunal a cererii de lichidare formulată de administrator sau de oricare dintre creditori - art. 68 al. 1;


e) Ca efect al admiterii de către tribunal a cererii prevăzute de art. 75.

 

 

 

Par.III Procedura lichidării judiciare parcurge

următoarele etape:


1. Luarea primelor măsuri (art. 73-81)

- ridicarea dreptului debitorului de a-şi administra averea,

- sigilarea bunurilor care fac parte din averea debitorului,

- inventarierea acestor bunuri,

- luarea măsurilor de conservare a acestor bunuri,

- vânzarea unor bunuri,


- blocarea depozitelor bancare,

- înscrieri sau înregistrări în registrele de publicitate imobiliară,


2. Stabilirea masei pasive - art. 82-97

- întocmirea listei creditorilor şi a listei bunurilor debitorului,

- verificarea creanţelor şi întocmirea tabelelor de creanţe,

- întocmirea de către judecătorul sindic a tabelului preliminar al tuturor obligaţiilor debitorului,

- soluţionarea de către tribunal a contestaţiilor,

- întocmirea şi afişarea tabelului definitiv al obligaţiilor debitorului.

3. Efectuarea lichidării - art. 98-104


- vânzarea bunurilor din averea debitorului la licitaţie, sau direct, cât mai avantajos şi cât mai repede, la timpul cel mai potrivt şi la preţul maxim


- evaluarea bunurilor prin expert 


- publicitatea vânzărilor


- aplicarea normelor Codului de procedură civilă privind licitaţia şi adjudecarea


- încasarea veniturilor produse din administrarea bunurilor averii debitorului


- depunerea sumelor obţinute din vânzări


- plata creditorilor care au garanţii reale



4. Distribuirea sumelor - art. 105-115


- întocmirea de către judecătorul sindic a raportului şi a planului de distribuire şi notificarea lor către creditori


- soluţionarea de către tribunal a obiecţiilor la raport şi la plan


- acoperirea cheltuielilor aferente procedurii şi plata creanţelor în ordinea stabilită prin art. 100-108


- consemnarea unor sume pentru plata ulterioară a unor creanţe - art. 112, 113


- rezolvara contestaţiilor cu privire la creanţe


- întocmirea raportului final şi a bilanţului de către judecătorul sindic, soluţionarea obiecţiilor la acestea şi aprobarea lor de către tribunal


- distribuirea finală a fondurilor din averea debitorului


5. Închiderea lichidării la cererea judecătorului sindic, prin hotărârea tribunalului - art. 116.

 

SECŢ.I EFECTUL ESENŢIAL AL DIZOLVĂRII ESTE LICHIDAREA PERSOANEI JURIDICE

ASPECTE PRINCIPALE ALE LICHIDĂRII

 


Prin efectul dizolvării, persoana juridică intră în lichidare. Numai la încetarea lichidării putem spune că încetează însăşi fiinăţa persoanei juridice, subiect colectiv de drept civil. Încetarea persoanei juridice prin dizolvare presupune trecerea ei obligatorie prin lichidare.

 


Par.1 Noţiunea lichidării


Lichidarea este efectul direct şi obligatoriu al dizolvării care constă în operaţiunile juridice de realizare a activului şi plată a pasivului subiectului colectiv de drept civil.


Totodată, lichidarea ne apare ca mijlocul juridic de încetare propriu-zisă a persoanei juridice intrată în dizolvare.


De aici se trage concluzia, ne spune prof. Belciu în Drept civil - 1994 că "dizolvarea nu este un mod de încetare a persoanei juridice care să opereze uno ictu, ci presupune o suită de operaţiuni juridice de o anumită durată, mai mare ori mai mică, după împrejurări.

 


Par.II Conţinutul lichidării


Din însăşi definiţia lichidării se poate observa că este vorba despre două laturi ale conţinutului lichidării, şi anume: 


I. Realizarea activului care înseamnă încasarea drepturilor ce i se cuvin de la alte societăţi, şi


II. Plata pasivului care înseamnă îndeplinirea obligaţiilor pe care persoana juridică le are de la alte subiecte de drept civil.


Generic, volumul acestui conţinut depinde de întinderea raporturilor juridice în care persoana juridică este parte, ca subiect activ şi subiect pasiv.

 

 

Par.III Soarta ori repartizarea bunurilor rămase după lichidare


La încheierea operaţiunilor juridice de lichidare se poate să nu mai rămână nici un element de activ patrimonial al persoanei juridice dizolvată sau se poate să rămână elemente de pasiv nesatisfăcute, dar interesează însă prima situaţie: când după dizolvare mai rămân elemente de activ ale persoanei juridice supusă lichidării. Regulile de care trebuie să se ţină seama ar fi: 


- după lichidare, bunurile au soarta stabilită în actul de înfiinţare, ori statut, deci soarta juridică prestabilită


- în lipsă de prevedere în actul de înfiinţare, ori statut, repartizarea bunurilor rămase după lichidare este cea hotărâtă de adunarea generală care a hotărât lichidarea


- dacă cele două criterii de mai sus lipsesc bunurile rămase după lichidare vor fi atribuite unei persoane juridice cu scop asemănător


- când cauza de dizolvare constă în caracterul ilicit ori imoral al scopului sau mijloacelor de realizare a scopului persoanei juridice, bunurile trec la stat, cu titlu de sancţiune civilă, fiind o veritabilă pedeapsă civilă


- activul societăţilor comerciale şi societăţilor agricole dizolvate se cuvine asociaţilor, după distincţiile prevăzute în actele lor constitutive ori în legea aplicabilă lor.

 

Par.IV Caracterul transmisiunii în caz de lichidare


Bunurile care rămân după lichidare pot fi determinate, concrete, adică bunuri ut singuli. Acestea se mai numesc şi elemente de activ net.


Caracterul transmisiunii unor astfel de bunuri este transmisiunea cu titlu particular. Dobânditorul unui asemenea element de activ poate fi având cauză, dar din categoria succesorilor cu titlu particular.

 

 

Par.V Capacitatea civilă a persoanei juridice pe durata lichidării


Pe durata lichidării persoana juridică îşi păstrează fiinţa, implicit şi capacitatea sa civilă pe toată durata lichidării.


În privinţa capacităţii de folosinţă, principiul specialităţii capacităţii de folosinţă, aplicabil şi pe durata lichidării suferă o reducere a limitelor sale la ceea ce numeam realizarea activului şi plata pasivului. Aceasta înseamnă o limitare a capacităţii de folosinţă pe durata lichidării faţă de cea de dinaintea acestei perioade.


Cât priveşte capacitatea de exerciţiu acesta este exercitată de lichidatori pe perioada lichidării indiferent dacă aceştia sunt numiţi de adunarea generală, justiţie, ori alt organ prevăzut de lege. Conţinutul capacităţii de exerciţiu este la fel cu cel al capacităţii de folosinţă, adică se limitează doar la realizarea activului şi plata pasivului persoanei juridice supusă lichidării.

 

 


Par.VI Data producerii efectelor lichidării


Persoana juridică dizolvată încetează, teoretic, pe data ultimului act de lichidare.


Practic, această dată se concretizează în moduri diferite:


-Inregistrarea dizolvării la organul competent, dacă legea prevede această formalitate


-Inscrierea dizolvării şi lichidării în registrul prevăzut de lege, conform legilor 31/1990 şi 36/1991


-Radierea din registrul persoanelor juridice, conform prevederilor Legii 21/1924


La această dată încetează fiinţa subiectului colectiv de drept civil (persoana juridică), deci capacitatea sa de drept civil cu cele două componente: capacitatea de folosinţă şi capacitatea de exerciţiu.

 

 

CAPITOLUL V

 

 

TRANSFORMAREA PERSOANEI JURIDICE


Alături de reorganizare (comasare şi divizare totală) şi dizolvare, studiate la capitolele precedente, transformarea reprezintă un alt mod de încetare (al treilea) al persoanei juridice.


Transformarea persoanei juridice reprezintă operaţiunea juridică intervenită în condiţiile special reglementate de lege, prin care o persoană juridică îşi încetează fiinţa juridică concomitent cu înfiinţarea, în locul ei, a altei persoane juridice.


Trăsăturile esenţiale, definitorii ale transformării persoanei juridice sunt:


 Are un domeniu restrâns de aplicaţie, distinct de domeniul reorganizării şi cel al dizolvării, fiind limitat la cazurile special reglementate de lege; în alţi termeni, transformarea persoanei juridice nu este un mod general de încetare a persoanei juridice, ci unul special, limitat la anumite tipuri de persoane juridice.


 Transformarea are, obligatoriu, un dublu efect: încetarea persoanei juridice este consecutivă cu naşterea, în locul ei a altei persoane juridice, în principiu cu statut juridic diferit. Aceasta înseamnă că transformarea este bivalentă, însemnând nu numai încetare ci şi înfiinţare concomitent, de persoană juridică. 

 

 

SECŢ. I AUTONOMIA TRANSFORMĂRII PERSOANEI JURIDICE


Fiind un mod distinct de încetare a persoanei juridice, diferit faţă de reorganizare (comasare şi divizare totală) sau de dizolvare, există importante deosebiri între transformare şi reorganizare sau dizolvare.


Astfel, între transformare şi reorganizare există următoarele deosebiri:


- Ca domeniu de aplicare: pe când reorganizarea (prin comasare şi divizare totală) este de aplicaţie generală (adică tuturor categoriilor de persoane juridice), transformarea are un câmp de acţiune limitat, numai în ipotezele special determinate de lege, deci, dacă reorganizarea este mod comun de încetare, transformarea este mod specific de încetare a persoanei juridice.


- Ca efecte - dacă reorganizarea produce efecte diferenţiate - de încetare ori înfiinţare, câteodată obligatorii, alteori facultative - transformarea produce întotdeauna aceleaşi efecte: încetarea unei persoane este însoţită de crearea altei persoane juridice, în locul ei.


- Ca natură a transmisiunii - dacă în cazul reorganizării operează o transmisiune universală (cazul comasării), ori cu titlu universal (cazul divizării), după caz, în cazul transformării se produce, totdeauna o transmisiune universală.


Între transformare, de o parte şi dizolvare, de cealaltă parte, deosebirile sunt şi mai evidente, atât sub domeniul de aplicare, cît şi sub acela al felului transmisunii, şi mai ales al efectelor: dizolvarea înseamnă numai încetarea persoanei juridice, care trece, obligatoriu, prin lichidare, ceea ce nu se întâlneşte în cazul transformării persoanei juridice.


Deci, transformarea persoanei juricie este o noţiune autonomă.

 

 

CAZURILE DE TRANSFORMARE A PERSOANEI JURIDICE


Par.1 Cazul reglementat de Legea 15/1990


Legea 15/1990 utilizează termenul "reorganizare" nu în sensul utilizat de Decretul 31/1954 (comasare, divizare), ci în sensul macro, adică cu referire la toate unităţile economice de stat (întreprinderi, centrale şi unităţi asimilate acestora).


În aplicarea Legii 15/1990, s-a apelat atât la mijlocul juridic care este "reorganizarea persoanei juridice", cât şi la ceea ce au anterior, transformarea persoanei juridice.


Astfel, după cum reiese din art. 1 al. 1 din Legea 15/1990: unităţile economice, indiferent de organul în subordinea căruia îşi desfăşoară activitatea se organizează şi funcţionează, în conformitate cu dispoziţiile prezentei legi, sub formă de regii autonome sau societăţi comerciale.


Astfel s-au "organizat" unităţile economice de stat, fie ca regii autonome, fie ca societăţi comerciale, ca urmare a numeroaselor hotărâri de guvern sau prfecturilor şi primăriilor prin modurile de "reorganizare" sau "transformare".


Par.2 Cazul reglementat de Legea 31/1990


Art. 222 din Legea 31/1990 se referă la societăţile înfiinţate pe baza liberei iniţiative, conform Decretului 54/1990 se "transformă" în baza noii legi într-una din formele de societate prevăzute de aceasta continuîndu-şi însă activitatea.


Termenul iniţial prevăzut de art. 222 era de 9 luni (ulterior fiind prelungit cu încă 3 luni), până la 17 decembrie 1990.


Societăţile comerciale constituite prin reorganizare sunt succesoare de drept ale întreprinderilor mici sau asociaţiilor cu scop lucrativ din care provin.


Par.3 Cazurile reglementate de Legea 58/1991


Societăţile comerciale înfiinţate prin asocierea societăţilor pe acţiuni, sau cu răspundere limitată, ca acţionar unic statul român, constituite conform dispoziţiilor Capitolului III din Legea 15/1990, sau în condiţiile Legii 31/1990, denumite în continuare societăţi comerciale se vor transforma prin hotărâri ale guvernului, în societăţi comrciale.


F.R.P-urile, conform art. 14 al. 1-2 se vor transforma din societăţi comerciale pe acţiuni, după 5 ani, prin efectul legii (ope legis) în societăţi comerciale pe acţiuni, de drept comun, de tipul fondurilor mutuale.


Prin modificările aduse recent Legii 58/1991 urmează ca şi F.P.S., după încetarea privatizării întreprinderilor aflate în gestiunea sa, să-şi înceteze activitatea până la sfârşitul anului 1998.

 

 

 

 

 

SECŢ.III EFECTELE TRANSFORMĂRII


Transformarea produce două efecte juridice consecutive:


I. Incetarea unei persoane juridice cu un anumit statut juridic, şi


II.Infiinţarea, în locul ei, a altei persoane juridice, cu statut juridic diferit faţă de acela al persoanei juridice care încetează să fiinţeze.


Noua persoană juridică astfel înfiinţată este succesoarea universală a vechii persoane juridice, cu menţiunea că drepturile şi obligaţiile civile dobândite ori preluate au în multe privinţe regim juridic diferit.


Sub aspectul modului în care se produc aceste efecte, este de reţinut, în principiu, ele presupun acte individuale, adoptate de cei îndrituiţi, şi numai prin excepţie, în cazul prevăzut de art. 14 al. 2 din Legea 58/1991 aceste efecte se produc ex vi legis.

  

 

CAPITOLUL VI

 

SECŢ.I IDENTIFICAREA PERSOANEI JURIDICE


Subiectul colectiv de drept civil pentru a participa la raporturile civile ca subiect distinct, trebuie individualiyat, identificat, stabilite mijloacele, ori atributele de identificare ale acestuia, cum ar fiŞ denumirea, sediul, na'ionalitatea, codul, telefonul, marca, emblema etc.


Elementele generale şi obligatorii - într-o caracterizare a prof. D.A. Sitaru în Drept civil - 1994, ar fi: denumirea (firma) şi sediul social, iar cele secundare: naţionalitatea, emblema.


Par.I Importanţă:


Necesitatea individualizării persoanei juridice este atât de ordin general pentru societate şi ceilalţi participanţi la circuitul civil - cât şi de ordin individual, în sensul că fiecare persoană juridică are nevoie de identificare în raporturile civile la care participă.


Par.II Natura juridică:


Ca instituţe juridică, identificarea persoanei juridice trebuie calificată ca instituţie complexă, deoarece normele care o alcătuiesc nu aparţin unei singure ramuri de drept civil, ci mai multor asemenea ramuri (constituţional, administrativ, civil, comercial etc.).


Din punctul de vedere a dreptului civil, atributele de identificare a persoanei juridice sunt drepturi subiective personale nepatrimoniale.

 


Par.III Ocrotirea atributele de identificare:


1. Pe cale civilă - sunt ocrotite prin Decretul 31/1954, art, 54 şi 55.


2. Protecţia penală şi administrativă este asigurată de Legea 11/1990 privind combaterea concurenţei neloiale.


Reglementarea mijloacelor de identificare reprezintă acel mijloc de identificare a subiectului colectiv de drept civil care constă în cuvântul, ori grupul de cuvinte stabilit, cu această semnificaţie, în condiţiile legii.



Reglementarea generală a atributelor de identificare a persoanei juridice se regăseşte în Decretul 31/1954, art. 38 şi 39, sau 54 şi 55, cu referire la denumire şi sediu.



Reglementarea specială: se regăseşte în mai multe acte normative. Astfel, cele care privesc obligativitatea stabilirii la înfiinţarea persoanei juridice a denumirii, sunt regăsite în Legea 15/1990, art. 4 al. 1 şi art. 18, sau Legea 26/1990 art. 14-16; la fel în Legea 31/1990, art. 11-12 şi 14; sau Legea 36/1991, art. 9.


Cele care privesc un anumit atribut de identificare se poate cita D.-L. 100/1990 privind atribuirea şi schimbarea de denumiri, modificat prin H.G. 349/1992 privind înregistrarea fiscală a agenţilor economici plătitori de impozite şi taxe, care reglementează Codul fiscal.

 

 

SECŢ.II MIJLOACE DE IDENTIFICARE 


Par.1 Denumirea persoanei juridice


Acel mijloc de identificare a subiectului colectiv de drept civil care constă în cuvântul, ori grupul de cuvinte stabilit, cu această semnificaţie, în condiţiile legii.


Denumirea persoanei juridice nu este numai cu drept personal nepatrimonial, ci şi o obligaţie decurgând din funcţia socială pe care o îndeplineşte.


Ca drept subiectiv nepatrimonial, denumirea conţine următoarele prerogative pentru persoana juridică titulară:


1. Să folosească acea denumrie prin care individualizează în raporturile civile concrete la care participă


2. Să ceară altora să o individualizeze prin denumirea sa


3. Să ceară în justiţie, restituirea dreptului la denumire atunci când i s-a adus vreo atingere


Stabilire şi schimbare


Denumirea este stabilită prin actul de înfiinţare şi statut cum prevedea art. 38 din Decretul 31/1954.


Schimbarea denumirii are loc prin aplicarea principiului simetriei juridice, în sensul că cine a stabilit denumirea acela poate să o şi schimbe.


Spre exemplu, în Legea 36//1991, după ce în art. 11 lit. a) şi art. 12 lit. a) se prevede că actul de constituire şi statutul vor cuprinde "denumirea - firma societăţii!, în art. 14 se dispune: "firma societăţii agricole se compune:


a) dintr-o denumire din care să se deosebească de orice alte societăţ;


b) din cuvinte "societate agricolă", fără prescurtări;


c) din indicarea localităţii în care îşi are sediul.


Societăţile agricole nu se supun legilor speciale privitoare la firmă.


Par 2. Sediul persoanei fizice


Mijloacele de identificare prin care se indică un anumit loc stabilit, în condiţiile legii cu această semnificaţie.


Clasificare:


După ponderea sa în volumul acitivităţii persoanei juridice distingem între:


a) sediul principal şi 


b) sediul secundar, sau subsediu, unde se desfăşoară o parte a activităţii


După teritoriul ţării pe care se găseşte, deosebim între:


a) sediul în ţară şi


b) în străinătate


După caracterul său deosebim între


a) sediul de drept comun şi 


b) sediul convenţional (ales)


Par.3 Naţionalitatea:


Reprezintă apartenenţa la un stat anumit şi implicit la un sistem naţional de drept, legislativ. În art. 1 al. 2 din Legea 31/1990, se precizează că: "societăţile comerciale cu sediul în România sunt persoane juridice române".


Naţionalitatea prezintă interes atât în domeniul dreptului inaternaţional privat, dar cu prioritate în domeniul "dreptului comerţului internaţional"


Par.4 Contul bancar:


Persoana juridică, pe baza contului bancar se individualizează prin indicarea unui simbol cifric al sucursalei băncii unde este deschis contul, în baza unui contract bancar.


Par.5 Codul fiscal: 


Potrivit H.G. 349/1992, începând cu 1 ianuarie 1993 "toate actele agenţilor economici, referitoare la vânzarea produselor, prestarea serviciilor, precum şi la plata obligaţiilor către bugetul de stat, sau către terţi, vor cuprinde în mod obligatoriu Codul fiscal al agentului economic".



"Unităţile bancare, precum şi organele fiscale nu vor onora documentele prezentate de agenţii economici dacă acestea nu au înscris Codul fiscal".


Par.6 Firma şi marca:


La unele persoane "firma" se integrează în denumire, iar altele se identifică prin chiar firma lor, care nu fac obiectul studiului dreptului civil.


Marca serveşte în general la individualizarea producătorilor de bunuri, executanţilor de lucrări, ori prestatorilor de servicii.


Par.7 Telefon. Telex. Fax


Acestea sunt simboluri cifrice. Ele sunt mijloace cuvenite şi rapide de identificare, îndeosebi a persoanelor juridice. Sunt folosite atât în relaţiile dintre persoanele juridice între ele, indiferent de natura relaţiilor: contractuale, publicitare, colaborare etc, cât şi în relaţiile dintre firme şi terţi.

 

 

CAPITOLUL VII 

 

STATUL CA PERSOANĂ JURIDICĂ


Statului nu-i sunt aplicabile nici una din regulile ce guvernează regimul juridic al persoanei juridice cu privire la înfiinţare, capacitate, reorganizare, încetare, atribute de identificare etc., dar este, totuşi, persoană juridică sui generis, după cum prevede textul articolului 25 al. 1 şi 2 din Decretul 31/1954.


Din punct de vedere dinamic, în relaţiile cu persoanele fizice sau juridice, statul este reprezentat de Ministerul Finanţelor sau de alte organe, în raporturile în care participă nemijlocit:



A. Domeniul drepturilor reale:


a) Statul deţine acţiuni sau părţi sociale la societăţile comerciale constituite prin reorganizarea unităţilor economice de stat în baza Legii 15/1990 (art. 20);


b) Statul are drept de preempţiune asupra terenurilor agricole dacă titularii acestora nu se pronunţă în termen de 30 de zile de la avizarea de către Agenţia pentru Dezvoltare şi Amenajare Rurală, în caz de înstrăinare de terenuri, conform Legii 18/1991 (art. 48 al. 7);


c) Statul este proprietar al bunurilor aparţinând instituţiilor şi unităţilor economice de stat.



B. Domeniul drepturilor obligaţionale


a) Repararea pagubelor în cazul condamnării, sau arestării pe nedrept (art. 504-507 Cod de procedură civilă);


b) Bunurile obţinute ilicit de către unele persoane trec la stat ca titular al drepturilor de creanţă asupra lor, conform Legii 18/1968.


C. În domeniul succesoral


a) Statul este titular al moştenirilor vacante conform art. 670 şi 477 Cod civil;


b) Bunurile rămase fără moştenitori, fără stăpân, bunurile confiscate, comorile, aparţin statului, conform Decretului 111/1951;


c) Donaţii şi legate către stat, Decretul 478/1954.


În raporturile de drept civil la care participă nemijloacit, statul apare, în general ca subiect de drept public, ca o autoritate publică reprezentativă, ale cărui prerogative sunt reglementate prin norme imperative, şi a cărui autoritate este reprezentată prin organele sale, prin prerogative, în toate raporturile jurdice civile la care participă nemijlocit şi în toate actele juridice civile. Părerea unanim acceptată de majoritatea teoreticienilor în drept este că statul ar putea avea prerogativele subiectului colectiv de drept civil, create între persoanele fizice/juridice şi stat. Într-adevăr, statul "se comportă" ca o persoană juridică în cadrul unor raporturi juridice de drept civil, ca un subiect distinct care are drepturi (deţine părţi sociale, are drept de preempţiune etc.), sau îşi asumă obligaţii (în cazul despăgubirilor pentru condamnări sau arestări pe nedrept), însă toate aceste reprezentări în domeniul civil sunt relativ abstracte, imaginare. În aceste raporturi intervine doar o "părticică" din "persoana juridică" - stat şi acea părticică este domeniul dreptului civil în care statul apare ca subiect colectiv cu drepturi şi obligaţii civile.

